
Hát  ahogyan  a  csodák  jönnek, 
Úgy  iríam  megint  ezt  a  könyvet. 

Se  nem  magamnak  és  se  másnak : 
Talán  egy  szép  föltámadásnak. 

Se  nem  harcnak,  se  nem  békének: 
Édes  anyám  halott  nénjének. 

O  tudta,  látta,  vélte,  hitte, 
Hogy  ez  a  világ  legszebbikje. 

És  úgy  halt  meg,  hogy  azt  se  tudta: 
Mi  lesz  itt  az  okosság  útja. 

S  ha  késlekedik  az  okosság, 
Nem  poéta-fajták  okozzák. 

Jönnek  rendjei  a  csodáknak, 
Kiket  eddig  tán  meg  se  láttak. 

jönnek  mindenek,  jönnek,  jönnek, 
De  a  hiteim  elköszönnek. 


EMBER  AZ  EMBERTELENSÉGBEN 


Emlékezés  egy  nyár-éjszakára. 

Az  Égből  dühödi  angyal  dobolt 
Riadót  a  szomorú  földre, 
Legalább  száz  ifjú  bomolt, 
Legalább  száz  csillag  lehullott, 
Legalább  száz  párta  omolt : 
Különös, 

Különös  nyár-éjszaka  volt. 
Kigyuladt  öreg  méhesünk. 
Legszebb  csikónk  a  lábát  törte, 
Álmomban  élő  volt  a  holt, 
Jó  kutyánk.  Burkus,  elveszett 
S  Mari  szolgálónk,  a  néma. 
Hirtelen,  hars  nótákat  dalolt: 
Különös, 

Különös  nyár-éjszaka  volt. 
Csörtettek  bátran  a  senkik 
És  meglapult  az  igaz  ember 
S  a  kényes  rabló  is  rabolt: 
Különös, 

Különös  nyár-éjszaka  volt. 
Tudtuk,  hogy  az  ember  esendő 
S  nagyon  adós  a  szeretettel: 
Hiába,  mégis  furcsa  volt. 
Fordulása  élt  s  volt  világnak. 
Csufolódóbb  sohse  volt  a  Hold: 
Sohse  volt  még  kisebb  az  ember. 


Mint  azon  az  éjszaka  volt: 

Különös, 

Különös  nyár-éjszaka  volt. 

Az  iszonyúság  a  lelkekre 

Kaján  örömmel  ráhajolt, 

Minden  emberbe  beköltözött 

Minden  ősének  titkos  sorsa, 

Véres,  szörnyű  lakodalomba 

Részegen  indult  a  Gondolat, 

Az  Ember  büszke  legénye, 

Ki,  íme,  senki  béna  volt: 

Különös, 

Különös  nyár-éjszaka  volt. 

Azt  hittem,  akkor  azt  hittem, 

Valamely  elhanyagolt  Isten 

Életre  kap  s  halálba  visz 

S,  íme,  mindmostanig  itt  élek 

Akként,  amaz  éjszaka  kivé  tett 

S  Isten-várón  emlékezem 

Egy  világot  elsülyeszíő 

Rettenetes  éjszakára : 

Különös, 

Különös  nyár-éjszaka  volt. 

Az  akarat  cseléd|ei. 

Cselédjei  az  Akaratnak 

Most  a  századok  között, 

Mikor  így  kiütközött 

Lelke  a  szép,  ember-fenevadnak : 

Mi  vagyunk  cselédjei, 

Cselédjei. 

Az  akarat  —  és  bús  cselédek : 

Istenem,  én  Istenem, 

Lehunyom  felhős  szemem 

S  talán  átkozódni  nem  rút  vétek. 

Mégis  fáj  az  átkozás, 

Az  átkozás. 

Cselédjei  az  Akaratnak, 

Titkon  fájunk  most  magunk 

S  csak  titkon,  hogy  siratunk  — : 

Kiket  akartunk  szépnek,  szabadnak 

Másnak  a  cselédjei, 

Cselédjei. 

A  fekete  Húsvét. 

Beteg  szívem  most  be  tele-nagy, 
Milyen  jó  volna  máskor  élni, 
Máskor  s  tán  máshol : 
Láz,  virágzás,  gyönyörű  Húsvét, 
Jaj,  itt  nálunk,  be  fekete  vagy. 

Mikor  halt  meg  itt  a  büszkeség 

S  volt  jó  itt  élni  nagy  szivekkel. 

Tele  szivekkel? 

Utat  készít  itt  most  a  Fátum 

S  letépi  Húsvét  minden  zöld  díszét. 

Hol  a  magyar  százfelé  dacolt. 
Szívós  és  bolond  erejével. 
Szép  erejével. 

Mely  szabadra  tört,  ágált  mégis 
S  kinek  dolga  Isten  dolga  volt? 

Rongy,  züllöttség,  bomlás  és  ború, 
Csoda,  hogy  még  vannak  néhányan, 
Szegény  néhányan. 
Kiknek  kell  még  ilyen  országban 
Szabadságért  a  harc-háború. 

Beteg  szívem  most  be  tele-nagy, 
Milyen  jó  volna  máskor  élni. 
Máskor  s  tán  máshol, 
Mert  itt  mindent  letép  a  Fátum  : 
Fényes  Húsvét,  be  fekete  vagy. 

(1914.) 

Csak  rosszabb  volnék. 

Ha  valaha  még  megállóit, 

Soha  így  még  meg  nem  állott 

Ember-elme 

S  lehetnék  a  fejedelme: 

Egy  kicsit  csak  rosszabb  volnék. 

Nyilatkozik  össze-vissza, 

(A  Föld  a  vért  issza,  issza, 

Mint  a  hó-lét) 

Csak  egy  kicsit  rosszabb  volnék, 

Jól-telt  szájam  be  nevetne. 

Jól  telt  szájam  be  nevetne 

S  be  gyönyörű  bosszú  lenne 

Várva  s  zárva 

Nevetni  le  a  világra, 

Ha  egy  kicsit  rosszabb  volnék. 

Mert  ha  néha  meg-megállott. 

Soha  így  még  meg  nem  állott 

Ember-elme 

S  ha  lehetnék  fejedelme. 

Talán  sokkal  rosszabb  volnék. 

Nótázó,  vén  bakák 

Hogy  zúg,  zuhog,  árad  a  nóta 
Valamennyi  vén  fiu  torkán 
S  hogy  ölte  órákig  az  orkán 
Künn  őket  a  próba-mezőkön. 

Magyarok,  öregek,  nótásak, 
Bakák,  búsak:  dacosan,  hősön. 
Puskaport  még  alig  szagoltak, 
De  hősök  már,  mint  hősön-holtak. 

így  járnak  a  Végezés  ormán 
Ezer  és  ezer  évek  óta, 
Mindig  a  Halálba  loholtak 
S  el  nem  hagyta  őket  a  nóta. 

Miért?  kiért?  mikor?:  erősön 
Állták,  mert  így  rendeltetek  el 
S  be  szép  ilyen  végzetes  néppel 
Ugyanaznak  tudni  magunkat. 

Ez  a  regéknek  ősi  népe 
S  hősi  népe  túl  minden  hősön, 
Rosszkor  jőve  s  rossz  helyre  téve 
Átugrik  Sorsot,  Jelent,  Voltat. 

Fátum  és  dal  népe,  ha  voltak 
Sirok:  te  megbírtál  a  véggel, 
Búsultál,  ütöttél,  nótáztál 
S  halsz  és  élsz:  így  rendeltetek  el. 

Ember  az  embertelenségben 

Szivemet  a  puska-tus  zúzta, 
Szememet  ezer  rémség  nyúzta, 
Néma  dzsin  ült  büszke  torkomon 
S  agyamat  a  Téboly  ütötte. 

És  most  mégis,  indulj  föl,  erőm, 
Indulj  föl  megintlen  a  Földről! 
Hajnal  van-e,  vagy  pokol  éjfél? 
Mindegy,  indulj  csak  vakmerőn, 
Mint  régen-régen  cselekedted. 

Ékes  magyarnak  soha  szebbet 
Száz  menny  és  pokol  sem  adhatott 
Ember  az  embertelenségben. 
Magyar  az  űzött  magyarságban, 
Újból-élő  és  makacs  halott. 


Borzalmak  tiport  országútján. 
Tetőn,  ahogy  mindég  akartam, 
Révedtem  által  a  szörnyüket: 
Milyen  baj  esett  a  magyarban 
S  az  Isten  néha  milyen  gyenge. 

És  élni  kell  ma  oly  halottnak, 
Olyan  igazán  szenvedőnek, 
Ki  beteg  szivvel  tengve-lengve. 
Nagy  kincseket,  akiket  lopnak, 
Bekvártélyoz  béna  szivébe 
S  vél  őrizni  egy  szebb  tegnapot. 

Óh  minden  gyászok,  be  értelek. 

Óh  minden  Jövő,  be  féltelek, 

S  hogy  szánom  menekülő  fajtám. 

Aztán  rossz  szivemből  szakajtván 
Eszembe  jut  és  eszembe  jut: 
Szivemet  a  puska-tus  zúzta, 
Szememet  ezer  rémség  nyúzta. 
Néma  dzsin  ült  büszke  torkomon 
S  agyamat  a  Téboly  ütötte. 

S  megint  élek,  kiáltok  másért: 
Ember  az  embertelenségben. 

(1916.  szeptember.) 

A  Föld  ébresztése. 

Nyújtózz  meg  és  riadj  föl, 
Szegény,  vonagló  álmú  gyermek 
Alvó,  vén,  emberes  Föld. 
Valami  rontó  csoda  vert  meg, 
Valami  álom-babona 
S  arcodon  gyilkosan  tepernek 
Révületeknek  katonái. 
Rémületeknek  gyilkát 
Fájatni  a  szivedben  s  fájni. 

Csak  nyújtózz  és  riadj  föl, 
Homlokod  hideg  verejtékét 
Töröld  le  néma-hökkenőn 
S  aztán  szemeid  nézve-nézzék 
Az  Istent  s  egyéb  találásid 
En-szépséged  s  a  boldog  békék 
Csodálatos  és  tarka  útját 
S  ha  majd  emlékezned  kell: 
Ne  emlékezz,  mert  vonaglásod 
Csak  álmaid  hazudtak. 

Véresre  zúzott  homlokkal. 

A  Mában  élni  a  Jövőért, 
Az  Újnak  tenni  hitet: 
Valamikor  csináltam  én  ezt? 
Mintha  valami  baj  ért  volna, 
Dobása  valakinek. 
Homlokomon  éles,  nagy  kő  ért. 

Harcos  valómból  kiszakadtam? 

Véres-e  a  homlokom? 

Igaz-e  csúf  menekülésem 

Vagy  csak  véres  ésszel,  homlokkal 

Álmodom  és  gondolom? 

Jaj,  be  szörnyűén  megriadtam. 

S  mégis  most  már  váltott  a  kedvem: 

Régieket  keresek. 

Pedig  ugy-e  nem  történt  nagy  baj  ? 

Tán  egy  kicsit  megzavarodtam 

És  a  szavam  kevesebb 

S  csak  még  hitből  van  kevesebbem. 

Ugy-e  azért  tártnak  a  harcok 
S  nem  változott  a  világ? 
Csak  az  én  vén  homlokom  vérzik  ? 
A  Jövőt  is  el  csak  én  dobtam 
S  tagadom  a  mai  Mát? 
Én,  jaj,  a  régiekkel  tartok. 

Drága  Tegnap,  sebetlen  homlok, 
Hajh,  nagyon  szeressetek, 
Nagyon  szeress  éltem  leéltje, 
Hátha  mégis  baj  van  a  Földön 
És  igazak  a  sebek 
S  minden  Leendő  összeomlott. 

A  rémnek  hangja. 

Bús  gőzösök  nyínak  s  kutyáim 
Üvöltnck:  ez  az  éjjel  rendje, 
Sokasodott  hadak  és  vadak 
Hozzák  őket  gerjedelembe : 
Mert  a  hadak  megsokasodtak, 
Mert  a  vadak  elsokasodtak. 

Ritkított,  vén  erdők  jajjongnak, 
Mindörökre  hantolt  emlékek 
Cincognak  föl  megsüketítőn 
S  száz  kába,  rossz  szava  az  éjnek. 
Mert  az  éjnek  megnőtt  a  hangja, 
Mert  a  Rémnek  ezer  a  hangja. 

Óh,  éjszakák,  kutyák  és  élet, 
Hadak,  vadak  és  mai  sorsunk : 
Akkor  voltunk  mi  derekak, 
Mikor  még  így  együtt  nem  voltunk. 
De  végig  vágott  a  világon 
Valaki,  nagyon,  a  világon. 

Minden  Külön  össze-zsibolygott 
S  mégis  mindenek  szét-szakadtak 
Gőzösök,  kutyák,  hadak,  vadak. 
De  erdők,  éjek  megmaradtak, 
Nagy  riadások  megmaradtak, 
S  a  kisértetek  megmaradtak. 

Tegnapi  tegnap  siratása. 

Kezem  szomorú  áldását  hinti: 
Óh,  tegnapi  halott  mozdulatok, 
Óh,  érintések  halott  kéje, 
Óh,  tegnapi  kis  bánataink,  ti. 
Óh,  tegnapi  bizakodásaink. 
Óh,  tegnapi-tegnap  igéje: 
Noli  tangere. 

Néztük:  az  Ember 
Különbje  magas  szivárvány-hidon 
Istenülésnek  amint  neki-vág 
És  gazdagodik,  mind-gazdagodó 
Kényességekkel,  új  ingerekkel 
S  hogy  mégis-mégis  szép  e  hivalgó 
Jószág,  az  Ember:  maga  a  világ. 

ön-imádatunk  kelyhe  kicsordult 
S  mindenkiket  megitatni  akart 
Nehéz  kedvéből,  e  drága  borbul. 

S  a  ma :  didergő,  gyászos  büszkeség : 
„Ne  félj !"  „Ne  osztozz  !**  —  kis  biztatások 
Lemészárolt,  dicső  tervek  felett. 
Kik  élet  voltak  és  többek  voltak, 
Mint  dobott,  hulló,  apró  emberek. 

óh,  tegnapi  cirkulusok,  halott, 
Szent  ábrák,  gyilkos  árkokba  fúltak. 

Kezem  szomorú  áldáaát  hinti: 
Óh,  tegnapi  halott  mozdulatok. 
Óh,  érintések  halott  kéje, 
Óh,  tegnapi  kis  bánataink,  ti. 
Óh,  tegnapi  bizakodásaink 
Óh,  tegnapi-tegnap  igéje : 
Noli  tangere. 

Óh,  hóhér  Idő, 
Óh,  tegnapi-tegnap  igéje. 
Megrontásoddal  megszépült  varázs. 

E  nagy  tivornyán. 

Terítve  a  Föld :  lakni  tessék, 
Tombolj,  Világ,  most  szabadult  el 
Pokloknak  minden  pokla  rajtad. 
Ha  akartad  vagy  nem  akartad, 
Hollókkal  és  kóbor  kutyákkal 
Kész  a  lakoma,  kész  az  egység. 

Véres  bor  koponya-pohárban, 
Hajtsd  föl.  Világ,  idd  ki  fenékig, 
Idd  ki  hősiesen  és  bátran : 
Most  már  mindegy,  most  rohanj  végig. 
Végig  a  Téboly  zöld-vér-útján. 

S  Téboly,  most  már  ne  szemérmeskedj. 
Szakadnak  a  vásznak,  szakadnak, 
Eljött  az  álmodt  minden-mindegy. 
Esküdjünk  a  mindent-szabadnak. 
Bőrünk  úgyis  ördögök  bőre: 
Lakomázzunk  s  aztán  —  előre. 

Ha  tivornya,  legyen  tivornya, 
Olyan  mindegy,  élni,  nem  élni 
S  gyáva-e  az  ember  vagy  hérosz. 
Olyan  mindegy :  van-e  tán  még  rossz 
S  van-e  még  tán  megbecsülendő? 

Herold-csizmám  egy  kicsit  sáros, 
De  jövök  vígság-hirdetéssel : 
Ordíts,  kapu  és  kiálts,  város. 
Kárhozzatok,  most  van  a  napja 
S  akinek  van  még  virradatja. 
Ne  haljon  meg  kárhozás  nélkül. 

Egész  világ  szőttje  kibomlott, 
S  én  egy  nyomorék  fonál  hurkán 
Még  mindig  csak  bénán  zsibongok  ? 
Mit  törődjünk  elmultak  voltján  ? 
Terítve  a  Föld,  lakni  tessék: 
Éljünk  dögig  e  nagy  tivornyán. 

Mai  próféta  átka. 

.  .  .  A  föld  rakva  vérnek  Ítéletivel  és  a 
város  rakva  álnoksággal  .  .  .  Békessé- 
get keresnek,  de  nem  lészen.  Egy  rom- 
lás a  másikra  jő (Ezékiel  próféta  7.) 

Alázottnál  jobban  alázva 
Vizsgálom  szívem,  izmom,  kedvem : 
Hol  a  próféta  őrült  láza. 
Mely  fölőrjöng,  tombol  az  Égre? 
Hát  már  az  átkoknak  is  vége? 

Ügy  szakadtunk  be  a  Pokolba, 
Mintha  korbácsra  s  térítésre 
Dühünk,  hangunk  sohse  lett  volna  ? 
öldöklő  angyalai  az  Úrnak 
Soha  így  meg  nem  öltek  Múltat. 

Már  nem  tudjuk,  mit  veszítettünk, 
Nem  gyilkol  új  vesztések  gondja, 
Dermedett  álom  minden  tettünk 
S  minden  álmunk  egy  dermedett  tett : 
S  vagyunk  ördögnél  esettebbek. 

Már  csúfja  minden  állatoknak 

Isten  híres  sarja,  az  Ember 

S  a  próféták  is  csak  makognak. 

Még  mélyebb  Pokol,  még  több  Nincsen :  — 

Ezt  add,  Híres,  ezt  add.  Te  Isten. 

MAG  HÓ  ALATT 


A  sirató  siralma. 

(Mit  adhatnék?)  Porlandó  szégyen 
Vagyok  már  csak,  ki  idejében 
Érzi  szégyenes  voltát. 
Kivert  bikának  sorsa  biz  ez, 
Ki  elveszti  a  csordát. 

(Mit  tehetnék?)  Egy  kis  halállal. 
Kit  lelkem  oly  örömmel  vállal. 
Csúnyákat  letörölnék? 
Borzasztóan  sok  a  csúnyaság 
S  mindegy:  halnék  vagy  ölnék. 

(Mit  futhatnék  ?)  Egy-két  határt  tán, 
S  aztán  csalódottan  megállván 
Szidnék  föl  az  egekre 
S  mégis  torpannék  hasztalanul, 
őrjöngve  és  nevetve. 

(Mit  sírhatnék?)  Amit  szabad  volt. 
Már  elsírtam,  ekkor  és  akkor 
S  ne  is  beszéljünk  róla: 
Én  vagyok  a  magyar  bánatok 
Legvertebb  siratója. 

Intés  az  őrzőkhöz. 

Őrzők,  vigyázzatok  a  strázsán, 
Csillag-szórók  az  éjszakák, 
Szent-János  bogarak  a  kertben. 
Emlékek  elmúlt  nyarakon, 
Flórencz  nyarán  s  összekeverten 
Búcsúztató  őszi  Lidónak 
Emlékei  a  hajnali 
Párás,  disz-kócos  tánci  termen, 
Történt  szépek,  éltek  és  voltak. 
Kik  meg  nem  halhatnak  soha, 
őrzött  elevenek  és  holtak. 
Szivek  távoli  mosolya. 
Reátok  néz,  aggódva,  árván. 
Őrzők :  vigyázzatok  a  strázsán. 

őrzők,  vigyázzatok  a  strázsán. 
Az  Élet  él  és  élni  akar. 
Nem  azért  adott  annyi  szépet. 
Hogy  átvádoljanak  most  rajta 
Véres  s  ostoba  feneségek. 
Oly  szomorú  embernek  lenni 
S  szörnyűek  az  állat-hős  igék 
S  a  csillag-szóró  éjszakák 
Ma  sem  engedik  feledtetni 
Az  ember  Szépbe-szőtt  hitét, 
S  akik  még  vagytok  őrzőn,  árván. 
Őrzők:  vigyázzatok  a  strázsán. 

Várnak  a  táborozók. 

(Emlékezés  párisi  nyarakra.) 

Elém  most  régi  nyarak  vonulnak, 
Paris  keblén  amikor  számüzöííen 
Rejtettem  el  bús,  dühös  arcom 
S  esküdöztem : 
Tatár-dulta  földem  sohse  lát. 

Kedveim  mint  váltogatták  egymást, 
Hányszor  nőttem  és  buktam  a  hitben, 
Hogy  jók  haragja  s  épülése 
Soha  itten 
Vért  új  vérrel  se  moshat  le  már. 

Óh,  párisi,  dacos  bujdosások, 
Ti  őriztetek  meg  fiatalnak. 
Ki,  im,  beérte  és  bevárta. 
Míg  akarnak 
És  mernek  is  az  én  társaim. 

Új  nyár  érleli  régi  vetésünk 

S  a  sok  régi,  fúlt  párisi  nyárra 

Úgy  gondolok,  mint  áldott,  lelki 

Barrikádra, 

Ki  megvédett  az  új  harcokig. 

Tüzelj,  Nap,  csapkodj  vad,  nyári  zápor, 
Hitek  s  dúlt  mezők  már  kinyíltak 
S  kardot  verve  vas-keresztjéből 
Régi  sirnak. 
Megyek:  várnak  a  táborozók. 

(1914.  június.) 

A  tábor-tűz  melletí. 

,Sok  a  fcnyő-rud,  magas  a  máglya* 
„Ne  félj,  cimborám,  csak  az  Isten  látja. 

Hol  járnak  óta  császár  vitézi?: 

Az  mi  lángunkat  csak  az  Isten  nézi." 

,Régibb  üdőkben  vitézkedésnek 

Más  becsülete  volt  és  több  a  vitéznek.* 

„Most  áruk  csupán  van  zsoldosoknak 
Az  biís  harcoson  kik  csak  somolyognak. 

Romló  országban  virtus  rongy  jószág: 
Tegnap  vitézek,  ma  vagyunk  csak  kószák." 

,Rakjam  hát  lángra  bús,  redves  kedvünk  ?* 
„Ne  bántsd,  azért  csak  tovább  vitézkedjünk. 

Szétszórt  máglyáink  míg  ki  nem  hunynak, 
Álmodjunk   harcot    szegényi    magunknak. 

Sötét  a  világ,  kell  tüz,  ha  lobnyi, 
Kell  a  gyújtáshoz  mindég  újból  fogni." 

Jó  éjszakát,  ni,  virrad  a  lápon.* 

»„Jó  reggelt  mégis,  hajh,  bajtárs  barátom." 

(1914.  május.) 
Ady,  V.  35  5 


Levél  a  Végekről. 

(Érmindszent,  1914.  június.) 

Be  jó  lehet,  hol  a  fegyver  ragyog, 

Be  jó  csatára  kelni, 

Ifjú,  bízó  seregek  élén. 

Hiszen  rég  szórtam  én  is  a  magot, 

Börtön-mulí  is  díszlik  mögöttem. 

Mégis  úgy  kinoz,  úgy  fáj, 

Hogy  régi  dühvel,  karddal 

Nem  ott  az  élek  élén. 

De  buta  ködű  Végeken  vagyok. 

S  hogy  ami  merészséget 

Ezer  harcos  szívbe  beloptam, 

Távol  a  derék-hadtól, 

Tétlen,  itt  belőlem  kilobban, 

S  hogy  jómagamért  helyt  nem  állok. 

Bár  nem  kivánja  senki  jobban 

Alkalmát  a  vallás-tevésnek. 

Be  jó  lehet,  hol  a  fegyver  ragyog. 
Lássanak  fakó  paripámon 
Rohanni  elől  a  fiatalok: 
Ott  vagyok  hittel,  múlttal. 
Árnnyal  és  merészséggel 
S  talán  holnap  ott  termek 
S  a  végbeli  vitézzel 
Megint  szembe-állhatnak 

A  régi,  agg,  vásott  ellenfelek. 

Testvéreim,  bajtársak, 

Feledni  nem  szabad  és  nem  lehet 

A  régi  kezdő  társat 

S  milyen  szép  lesz,  ha  fiatalodott 

Izmaimmal  nem  vénhedt  másnak, 

De  a  régi  vitéznek  látótok: 

Reátok  segítségre 

S  ellenségre  csapásnak. 

Elhanyagolt,  véres  szívünk. 

Sebeink  megújulhattak  százszor, 

Úgy  adta  az  Élet: 

Támadtak  a  magyar  sebeknél 

Mindig  tüzesebb  kelevények 

S  mi  árván,  porban  üszkösödtünk. 

En-sirásunkat  végigsirnunk 
Hangosabb  sirások 
Nekünk  soha  meg  nem  engedték: 
Úgy  licitált  reánk,  mint  vásott. 
Kegyetlen  uzsorás:  a  más  sors. 

Ha  harcaink  parazsa  lobbant, 
Világok  gyúltak  ki, 
Sohse  tudott  az  igazsághoz 
Igazunk  minket  eljuttatni: 
Hamupipőke  a  magyar  kín. 

Mégis  és  újra:  föl  a  szívvel 

Mi  véres  szívünkért. 

Mi  kínunkért,  mi  bánatunkért, 

Mi  szegény  meggyötrött  hitünkért, 

Ha  orkánzik  a  Mindenség  is. 

Harcunk  a  magyar  Pokollal  van, 

Mindent  erre  tettünk, 

Ennek  a  kapuit  döngetjük. 

Ezé  a  harcé  lelkünk,  testünk, 

Ez  vesztünk  vagy  győzelmünk :  sorsunk. 

Mag  hó  alatt. 

Gyötrött  és  tépett  magamat 
Régi  hiteiben  fürösztve 
Vérből,  jajból  és  lángból 
Szedegetem  össze 
S  elteszem  mint  életes  holtat. 

Kell  még  Tegnapról  hiv  tanú 
S  kell  talán  az  én  hadi-sarcom, 
Hogy  drága  mementóként 
Fölemeljem  arcom 
Egy  új  emberű  új  világra. 

Vád  nélkül  széttekintgetek 
Majd  vertségek  és  diadalmak 
Földjén,  hogy  a  káoszból 
Harsos  igét  halljak 
Vagy  harsos  igét  én  hallassak. 

Hős  emberségem,  várakozz, 
Szép  álmokat  aludj,  lefénylett 
Jós  és  jó  magyarságom. 
Hívni  fog  az  Élet 
S  föltámadások  örök  Rendje. 

Most  tél  van  s  szegény  mag-magam 
Mcgnémítvc  és  behavazva 
Rendeltetés  hitével 
Őrzöm  meg  tavaszra, 
Igazimnak  sarjadásáig. 

Kurucok  így  beszélnek. 

Nekem,  pajtás,  úgyis  mindegy, 
Farkas  esz  meg,  ördög  esz  meg. 
De  megesznek  bennünket. 

Medve  esz  meg,  az  is  mindegy, 
Az  a  szomorú  és  régi: 
Véletlen,  ki  esz  minket. 

S  az  a  szomorú  és  mindegy, 
Hogy  jó  időben  bennünket 
Sorsunkra  mi  se  intett. 

Nekem,  pajtás,  úgyis  mindegy. 
Bánja  fene,  hogy  ki  fal  föl 
Buta,  bús  mindegy-minket. 

(1915.  április.) 

Az  igazi  szó. 

Hogy  telik  erőből 
Úgy  adta  az  Isten, 
Megértem  és  iíibirom, 
Ami  vérlik  itten 
S  lesz  utána  szóm. 

Kosarazott  szájjal, 
Lefojtott  tüdővel 
Mégis,  most  is  azt  hiszem 
Elmondok  idővel 
Kegyetleneket. 

Valamikor  jó  lesz, 
Jó  lesz  megszólalni, 
Csúf,  nagy  özön-vér  után. 
Jön  sok  galamb,  talmi 
S  jó  lesz  jó  galamb. 

Jó  lesz  szenvedéssel, 
Jó  lesz  majd  nagy  kínnal, 
Sok  mindent  elmondani, 
Mit  most  a  Rém  hizlal: 
Az  igazi  szót. 

A  mosíi  március. 

Szeretett  és  dalolt  márciusok 
Hervadt  bokrétáját  bedobom 
Űzetve  és,  hajh,  már  nem  űzve. 
Ebbe,  a  ma  mindent  beharapó, 
Rettenetes,  fekete  tűzbe 
S  így  üdvözöllek,  mosti  március. 

Sokszoroztam  nagy  emlékeidet. 
Álomjáró  és  csoda-hivő 
Szívvel  tapostam  sugarakban, 
Harcoltam  az  örömös  Jövőt 
És  most,  miként  te,  úgy  maradtam : 
Üszkös-bénán,  szép  mosti  március. 

Mi  lesz,  ha  a  hívőség  megszakad  ? 
S  az  emberek  nagyon  keserűn 
Néznek  a  márciusi  napra? 
Zászlózott,  híres,  nagy  céljait 
Az  Ember  gúnnyal  megtagadja? 
Rettenetes  a  mosti  március. 

Ejh,  legyen  a  sugár  mégis  a  Napé 
S  tapossanak  benne  víg  fiuk 
Olyan  hittel,  mint  én  tapostam 
S,  ó  Sors,  hittetni  tovább  is  akarj 
Vidámítóbb,  más  márciusban 
S  én  elbocsátlak  mosti  március. 

(1916.) 

Az  ütések  alatí. 

Csatát  vesztvén  alig  csatázva : 
Homlokunkat  nem  ékesíti 
Hős,  szent  bukás  vér-glóriája 
S  daccal  nem  nézhetünk  az  Égre: 
Kevesen  voltunk,  buktunk  s  vége. 

S  mégis  —  be  különös  egy  ország - 
Megint  dacosodnak  a  szemek, 
Keményre  száradnak  az  orcák 
S  ijjesztő,  síri  némaságban 
Megint  fölszánt  magyar  világ  van. 

így  volt  ez  itt  századok  óta : 
Ezt  a  zúzott,  vert  fejű  magyart 
Mindig  ütés  tartotta,  óvta. 
Vert  hencegések,  törött  álmok 
Után:  még  konokabban  állott. 

Gyér  seregünket  széjjel-verték 
S  ránk  rakta  a  cudar  uriság 
Az  élhetésnek  minden  terhét. 
S  mert  ránkszabadult  minden  vétek, 
Azért  lesz  itt  újból  is  élet. 

(1914.  január.) 

Egyszer  volt  csak. 

(Dózsa  György  emlékének.) 

Egyszer  volt  itt  lakodalom, 
Nagy,  igazi  lakodalom, 
Mikor  ez  ország  vőlegénye 
Dózsa  György  volt 
S  egy-egy  hős  tavasz-hajnalon 
Ezer  helyütt  lángolt  öröm-tűz. 

Egyszer  volt  vulkán  ez  a  föld, 

Erő  és  láva  ez  a  föld, 

Mikor  a  harag,  bosszú  és  cél 

összeállott 

S  Ítéletes  viharba  tört 

S  Dózsák,  nem  császárkák,  üzentek. 

Egyszer  volt  itt  a  Hit  merő, 
Moldvától  Rómáig  merő, 
Mikor  becsülettel  és  irtva 
Támadt,  végzett 
Minden  becsületes  erő 
Hurkot  tépve,  csóvákat  vetve. 

Egyszer  volt  itt  a  Sors  kegyes 
Bukásban  is  nagy  és  kegyes, 
Mert  azt  üzentük  a  világnak, 
Mit  ma  kéne 

S  mit  azóta  nem  érdemes. 
Mert  holt  vulkán  a  régi  vulkán. 

Egyszer  volt  itt  forradalom, 
Hites,  igaz  forradalom. 
Rendet,  igazságot  csináló. 
De  Dózsákkal 
S  azon  a  hősi  hajnalon, 
Mikor  gőgösen  nem  alkudtunk. 

Egyszer  volt  itt  egy  kis  remény, 

De  véres  és  tüzes  remény. 

Jönnie  kell  új  Dózsa  Györgynek 

S  fog  is  jönni. 

Jaj,  félek,  meg  nem  érem  én 

S  ti  se,  drága,  csüggedt  bajtársak. 

(1914.  május.) 

Krónikás  ének  1918-ból. 

Iszonyú  dolgok  mostan  történűlnek, 
Népek  népekkel  egymás  ellen   gyűlnek, 
Bűnösök  és  jók  egyként  keserűinek 
S  ember  hitei  kivált  meggyöngülnek. 

Ember  hajléki  már  rég  nem  épülnek, 
3zivek,  tűzhelyek,  agyak  de  sérülnek. 
Kik  olvasandják  ezt,  majd  elképűlnek, 
Ha  ő  szivükben  hív  érzések  fűlnek. 

jaj,  hogy  szép  álmok  ígyen  elszőrnyűlnek, 
Jaj,  hogy  mindenek  igába  görnyűlnek. 
Jaj,  hogy  itt  most  már  nem  is  lelkesülnek, 
S  mégis  idegen  pokol  lángján  sülnek. 

Itt  most  vér-folyók  partból  kiterülnek. 
Itt  most  már  minden   leendők   gyérülnek, 
Itt  régi  átkok  mélyesre  mélyülnek: 
Jaj,  mik  készülnek,  jaj,  mik  is  készülnek? 

Hegedűs  fickók  többet  hegedűlnek, 
Olcsó  cécókon  ezerek  vegyülnek, 
Rút  zsívány-arcok  ékesre  derűinek 
S  íjjedt  szelídek  szökve  menekülnek. 

Lámpás,  szép  fejek  sután    megszédülnek. 
Emberségesek  igen  megrémülnek, 
Ifjak,  kik  voltak,  hoppra  megvénülnek 
S  a  Föld  lakói  dög-halmokba  dűlnek. 

Bús  kedvű  anyák  keservesen  szülnek, 
Labdázó  fiúk  halálba  merülnek, 
Os,  szép  kemencék  sorjukban  elhűlnek 
S  kedvelt  szüzeink  uccára  kerülnek. 

S  szegény  emberek  még  sem  csömörülnek, 
Buták,  fáradtak  és  néha  örülnek. 
Szegény  emberek  mindent  kitörűlnek 
Emlékeikből,  mert  csak  ölnek,  ölnek. 

Szegény  emberek  ölnek  és  csak  ölnek 
S  láz-álmaikban  boldogan  békülnek, 
S  reggelre  kelvén  megint  megdűhűlnek, 
Kárhoznak,  halnak,  vadakká  törpülnek. 

Halál-mézőkön  bitófák  épülnek. 
Nagy  tetejükre  kövér  varjak  ülnek. 
Unják  a  hullát  el-  s  vissza-röpűlnek. 
De  az  emberek  meg  nem  csömörűlnek. 

Az  ELTÉVEDT  LOVAS 


Ady,  V. 


Ház  jegenyék  között. 

Hol  sűrűinek  a  jegenye-fák 

S  hol  babonásak  a  vidékek, 

Sok  folyosójú,  szép  kriptákban 

Reggelnek  korán 

Álmos,  hideg,  vén  és  árnyas  az  Élet. 

Kövült  arcokra  süt  be  a  Nap 

S  a  puha  szőnyeg:  síró  márvány 

S  előttük  halk  háló-termeknek 

A  lyány-had  vacog, 

Riszálni  felejt,  holtak  között  járván. 

Dél  múlik:  hideg  és  hidegebb 

Egyre  az  alkonyatig  minden: 

S  lámpáskor  minden  összecsöndül 

Valami  meleg. 

Ébresztő,  fogó  és  fölséges  rímben. 

Lidérc  üli  meg  a  jegenyét 

S  benn,  babonás  házban  kigyúlnak 

Termektől  a  cseléd-ajtókig 

A  Nap-riadott 

Csókok,  esték,  vágyak,  eskük  és  multak. 


51 


Mikor  szikráznak  a  jegenyék 

S  jön  az  alkonyat  sunyi  csendben 

És  kigyúl  a  nagy-nagy  kripta-ház, 

Olvad  és  kigyúl 

Legmindenfélébb,  bolond  szerelemben. 

Az  alkonynak  ős  órája  üt, 

Mikor  már-már  jönnek  a  lázak. 

Jegenye  lesz  a  ciprusokból 

S  hős  jegenyék 

Körülálljuk  s  befödjük  ezt  a  házat. 


A  fajtám  sorsa. 

Mert  gyáva  volt  és  szolga  volt 

S  életét  élni  sohse  merte, 

A  Sors,  a  sorsa 

Hajh,  be  megverte,  be  megverte. 

Most  itt  várhatja  a  Pokolt 
Szórva,  megtépetten,  ritkulva 
S  a  Sors,  a  sorsa, 
A  sorsa  búsabb,  mint  a  múltja. 

És  most  a  múltja  bünteti 

Fekete  korbáccsal,  keményen, 

A  Sors,  a  sorsa: 

Hogy  éljen  ?  vagy  hogy  már  ne  éljen  ? 

Rossz,  drága  fajta,  ki  felé 

Kerekedtek  mindig  a  latrok, 

A  Sors,  a  sorsa 

Bűnben,  vészben  és  bennem  harsog. 

Jaj,  vájjon  mit  akar  vele 
Ezredek  bűne,  súlya,  átka, 
A  Sors,  a  sorsa : 
A  sorsom  nagy  tragédiája? 

Elmenni  távolra,  pusztulni. 

Öreg  Szilágyság,  öreg  a  fiad, 
Nagy  pusztulásod  hiába  hivat, 
Pusztul  itt  minden,  nem  Te  egyedül 
S  én  elmegyek  Távolra  pusztulni 
Fiadul,  kezesül. 

Méla  szépséged  hol  neveigetett. 
Nem  mehet  el  beteghez  a  beteg 
S  nem  ámulhat  el  hires  tájakon. 
Hisz  szomorúságra  változtál  el. 
Seb  lettél:  fáj  nagyon. 

Fáj  a  közelség:  messzire  megyek 
S  az  ősi  Tuhutum-hágta  hegyek 
Felejtődjenek,  halványodjanak 
S  minden  az  itthoni  pusztulásból: 
Nekem  elég  marad. 

Be  furcsa,  mikor  mellünkben  sírunk. 

Be  furcsa,  hogy  ilyeneket  írunk 

Ma,  amikor  úgy  röpül  a  világ 

S  csak  a  magyar  lantos  nyög  és  kérdez. 

Mint  egy  régi  diák. 

Fáradtan  biztatjuk  egymást. 

Zászlónk  lehanyatlik  untán, 
Fáradtan  biztatjuk  egymást, 
Bizunk  még,  de  nem  magunkban, 
Be  gazdátlan,  be  keserves  bizodalom. 

Szivünk  is  már  olyan  terhes, 
Fölemelni  hogy  nem  tudjuk. 
Csak  hazudjuk,  hogy  szerelmes: 
Parazsai  feketedő  tegnapiak. 

Babonáink  megfakultak. 

Csodáink  elesteledtek, 

Jövőink  eleve  multak. 

Csak  szégyeljük  ezt  a  vén  gyászt  bevallani. 

Öreg  vitézink  ühmögnek, 

Ifjú  bajtársak  lázadnak 

S  így  megy  a  had,  megy  a  ködnek: 

Siker  útját  kedvetlenül  keresgeti. 

Valahol  utat  vesztettünk, 

Várat,  tüzet,  bizodalmat. 

Valamiben  késlegettünk 

S  most  harcolunk  kedvet  vallva  kedvetlenül. 

Zászlónk  lehanyatlik  untán, 
Fáradtan  biztatjuk  egymást, 
Bizunk  még,  de  nem  magunkban, 
Be  gazdátlan,  be  keserves  bizodalom. 

(1915.  november.) 

A  mesebeli  János. 

Bajban  van  a  messze  város, 
Gyürkőzni  kell  a  Halállal: 
Gyürkőzz,  János,  s  rohanj,  János. 

Királyfiak  s  nagy  leventék, 
Ha  palástjukat  ott-hagyták: 
Rohanj,  ha  rongy  is  a  mentéd. 

Mesebeli  király-lyánnyal 
Hogyha  akarsz  találkozni: 
Hadakozzál  a  Sárkánnyal. 

Csak  a  mese  s  csak  az  átok 
Tartott  eddig  így-ügy  is  még 
S  jók  e  csakok  s  e  csalások. 

így  csináltad  ezt  már  régen. 
Van  egy  kis  tapasztalásod 
Csalatásban  és  fenében. 

De  csinálod,  mert  csinálod, 
De  csináld,  mert  erre  lettél, 
S  ha  már  álltad,  hát  kiállód. 

Vagy  nem  állód  s  megbénultan 
Gunnyasztani  fogsz,  ha  merhetsz 
Öreg  bűnödön,  a  Múlton. 

Kellesz  a  nagy  arénára 
Akkor  is,  ha  életednek 
Életed  lesz  majd  az  ára. 

Ha  már  egyszer  idegenbe, 
Valamikor  ide  bújtál, 
Rohanj  jól  kimelegedve. 

A  király-lyány:  mese,  János, 
De  nincs  élőbb  a  mesénél 
5  mese  ellen  minden  káros. 

Bajban  van  a  messze  város, 
Gyürkőzni  kell  a  Halállal: 
Gyürkőzz,  János,  rohanj,  János. 

Az  eltévedt  lovas. 

Vak  ügeíését  hallani 
Eltévedt,  hajdani  lovasnak, 
Volt  erdők  és  ó-nádasok 
Láncolt  lelkei  riadoznak. 

Hol  foltokban  imitt-amott 
Ős  sűrűből  bozót  rekedt  meg, 
Most  hirtelen  téli  mesék 
Rémei  kielevenednek. 

Itt  van  a  sűrű,  a  bozót, 
Itt  van  a  régi,  tompa  nóta. 
Mely  a  süket  ködben  lapult 
Vitéz,  bús  nagyapáink  óta. 

Kísértetes  nálunk  az  Ősz 
S  fogyatkozott  számú  az  ember 
S  a  domb-kerítéses  sikon 
Köd-gubában  jár  a  November. 

Erdővel,  náddal  pőre  sík 
Benőtteti  hirtelen,  újra 
Novemberes,  ködös  magát 
Múlt  századok  ködébe  bújva. 

Csupa  vérzés,  csupa  titok, 
Csupa  nyomások,  csupa  ősök, 
Csupa  erdők  és  nádasok, 
Csupa  hajdani  eszelősök. 


59 


Hajdani,  eltévedt  utas 

Vág  neki  új  hinárú  útnak, 

De  nincsen  fény,  nincs  lámpa-láng 

És  hirük  sincsen  a  faluknak. 

Alusznak  némán  a  faluk, 
Multat  álmodván  dideregve, 
S  a  köd-bozótból  kirohan 
Ordas,  bölény  s  nagymérgű  medve. 

Vak  ligetesét  hallani 
Hajdani,  eltévedt  lovasnak. 
Volt  erdők  és  ó-nádasok 
Láncolt  lelkei  riadoznak. 

A  régi  sereglések. 

„Mária,  Jézus",  —  igyen  seregeitek 
Kósza  legény,  asszony  és  gyermek 
S  liliom-lyányok  drága  csapatai. 

Nem  tudták:   miért,  hová,  merre  futnak 
Neki-vágtak  a  Halál-úínak 
Büszkén,  téboly osan  és  énekelőn. 

Istenes  tébolyok  szentelték  őket 

S  küldte  Dögbe  szegény  hivőket 

S  miért  s  miért  nem?   ők   elindultanak. 

Előttük  szállt  szent  csalogató  mámor. 

Előttük  gajdolt  hangos  kántor 

S  utánuk  e  bolond  és  szép  seregek. 

Elbódultan  talán  ma  is  még  mennek. 
Neki  Pokolnak,  neki  Mennynek: 
Drága,  jó  magyarok,  szép-zavarosak. 

„Mária,  Jézus"  —  ti  megcsináljátok: 
Egy  csöppnyit  lanyhuljon  az  átok 
Kicsi  fajtámnak  vérző  csapatain. 

A  harcok  kényszerültje. 

Nem  kívánta  lelke-ícstc, 
De  harcolni  mégis  harcolt. 
Kereste  vagy  nem  kereste, 
De  harcolni  kelletett. 

Embereit  úgy  prédálta, 
Mint  nációk  legelsője 
S  nem  volt  soha  olyan  drága. 
Mit  vérként  nem  hullatott. 

Hajh,  vájjon  mi  lesz  belőle, 
Ennyi  sok,  ostoba  vérzés 
Elvette  az  erőt  tőle 
Avagy  új  erőt  adott? 

Élünk  vagy  ncmí 


Élünk?  —  úgy-c  nem  élünk? 
Valakinek  rossz  álma 
Lidérc-seregre  válva  — : 
Csak  rossz  álom  vagyunk  mink? 

Vagy  élünk?  —  mégis  élünk? 
S  a  megdühödött  poklok 
Népe,  e  véres,  bomlott: 
Valósággal  mink  volnánk? 

Mért  tudjuk  azt,  hogy  élünk? 
Mért  nem  bátrabb  a  téboly 
S  minden  értést,  mi  még  volt, 
Mért  nem  söpör  világgá  ? 

Mocsok  a  szivünk  és  agyunk, 
Sirván  siratjuk,  hogy  vagyunk 
S  hogy  van,  még  van,  az  Élet 
S  hogy  tudunk,  mit  se  tudva 
S  utunk  a  latrok  útja, 
Holott  Jézusokként  kezdtük. 

Véres  a  szivünk,  a  kezünk, 
Születésünkkel  vétkezünk 
S  most  vétkeink  tobzódnak. 
Mért  hívtak  meg  bennünket? 
S  a  Vak-Sors  miért  büntet? 
Nem  elég,  hogy  (tán)  élünk? 

A  nagy  hinía-jáíék. 

Nagyot  lökött  rajta  pár  csalafinta 

S  messziről  milyen  pompás  volna  bámulni 

Nini,  a  hinta! 

Hogy  lóg  az  öreg  sötét  Föld, 

Hinta,  palinta. 

Talán-talán,  nagyon  messziről,  mintha 
Pénztelen  gyermekekként  a  vásárban 
Hivna  a  hinta 

S  talán,  messziről,  sóvárognánk: 
Hinta,  palinta. 


Ady,  V.  65 


Több  bizodalom  vágya. 

1. 

Vállalom  fél-kimaradásom 
Minden  átkát 

S  kényszeres,  tompa  énekemet, 
Mint  megcsalt  mátkát 
Küldöm  el,  hogy  szánjátok. 

Vállalom  az  én  magyar  gyászom 

S  azt  a  vétket, 

Hogy  eljövendő  bánásokat 

Előre  élek 

S  jajgatok,  hogy  ti  bíztok. 

II. 

Csak  egy  kicsit  több  bizodalommal 
Volnék  és  két  karommal 
Emelném  föl  a  krisztusi  keresztet, 
De  lelkem  bús  és  veszteg. 
Mint  ragyogna  az  én  jó  magyarságom 
S  tagadnám  minden  átkom, 
Minden  csúnya  Jövő-gondot  kivetnék : 
Csak  egy  kicsit  hihetnék. 
(1915.  augusztus.) 

Elfáraszt  a  várás. 

Siratom,  hogy  sokat  szóltam, 
Biztattam  és  eligcrtem. 
Mert  járnom  líell 
Most  bénán  is,  csúszva  térden. 

Járni,  tenni,  igazolni 

Hiveknek  tett  hűség-esküt. 

Fölemelni 

Minden  elém-dobott  kesztyűt. 

Élni,  mintha  kedvem  volna, 
ígérgetni  úgy,  mint  régen 
És  gyűlölni, 
Ki  már  nem  is  ellenségem. 

Már  békülnék,  megbocsátnék. 
Hogyha  nékem  megbocsátnak. 
De  tett  eskük 
Unszolnak  és  nem  bocsátnak. 

Lázat,  mely  meghalni  sem  hagy. 
Csillogást,  mely  lankad,  restül. 
Be  itt  hagynék. 
Ha  szabadna,  mindenestül. 

t>e  ki  kérdez,  választ  várjon, 
Ha  nem  is  kell  már  a  válasz. 
Választ  várok 
S  ez  a  várás  úgy  elfáraszt. 

(1915.) 

Kétkedő,  magyar  lelkem. 

Én  seregem  és  én  népem, 
Szeretlek  én  mindenképpen. 

Hogyha  szaladsz  űzőn  s  üzten, 
Megrajonglak  buta  tűzben. 

Fájsz,  hogy  így  vagy,  fáj,  hogy  látlak 
A  Sors  bús  uszitottjának. 

Fáj,  hogy  az  én  éles  torkom 
Ma  hurokkal,  bénán  hordom. 

Disznók  állnak  most  elébem 
Röfögően  és  negéden. 

S  orditó  és  intő  vágyam 
Belepusztul  a  muszályban. 

Szeretnék  sereget  szedni, 
Sok-sok  mindent  vissza-venni. 

Bár  csalódna  holtát-lelten 
Én  kétkedő,  magyar  lelkem. 

(1915.  szeptember.) 

Két  kuruc  beszélget. 


,Nagy  tüzet  csináltunk 
Ugy-c,  Józsa  testvér, 
Hogyha  most  szalonnád  volna, 
Bizony  hogy  süthetnél.' 

« Komám,  eltévedtünk. 
Nagy  ez  a  sötétség. 
Fölgyújtottuk  a  világot 
S  nem  látunk  egy  lépést.» 

,Ordasokkal  élünk 
Nádban,  gazban,  sárban, 
Mi  a  célunk,  mi  a  célunk 
E  nagy  bujdosásban  ?* 

«Hadd  el,  komám,  hadd  el, 
Hadd  el,  komám,  mindegy. 
A  Mennybéli  régen-régen 
Erre  küldött  minket.» 

«Majd  eligazítja. 
Hogyha  jónak  látja. 
Addig  pedig  kóborogjunk 
Tovább  a  világba.» 

II. 


,Tegnap  ott,  máma  itt  győzelem-tort  ülnek.* 
«Nem    leszünk   ott,   pajtás,   mikor 

[megbékülnek.)) 

,Hallom,  pajtás,  holnap  nagy  csatába 

[visznek,* 
«Minket   mégha   győzünk,   úgyis 

[kisemmiznek.)) 

,Ez  a  gyászos  világ  viseli  a  láncot.* 
«Ejh,  ahol  nincsen  tűz,  ropják  ott  a  táncot.)) 

«Csak  vén  kurucoknak  keserű  az  élet, 
Otthon  cifráikodnak   gyönge   fehérnépek.)) 

«Itt  is  elárulnak,  ott  is  elárulnak. 
Nem  való  ez  nékünk,  csupán   csak   nagy 

[úrnak.)) 

No  meg  zsebrákoknak,  úgy-e,  koldus 

[társam?* 
«Bár  az  otthonomat  soha  már  ne  lássam.)) 


«Nincsen  is  már  otthon,  nincsen   is  már 

[semmi. 
Jó  lesz,  pajtás,  holnap  a   csatába   menni.)) 

,Pedig  be  sok  kedvvel  jöttünk   a   halálba.* 
«Verje  meg  az  Isten,  aki  kitalálta,» 

III. 


,Deres  füvet  eszik 

jó  lovunk  s  lelkünk,  Cseke  pajtás.* 

«Mindegy  már,  cimbora, 

Majtény  innen  csak  egy  jó  hajtás.» 

,S  ha  Majtényban  leszünk, 

Mondd  csak,  pajtás,  végre  mit  értünk?* 

«A  szent  szűz  Mária, 

Patronánk:  imádkozik  értünk.» 

,Hátha  majd  a  síkon 
Urak  titkai  fölborítnak?* 
« Legalább,  legalább 
Híre  lesz  a  majtényi  síknak.)) 

Jlyen  kevés  magyar 
És  ilyen  sok-sok  régi  ellen.* 
«Hát  maradjunk,  cimborám. 
Hitben,  hűségben,  szeretetben.)) 

«Ha  senki  sem  marad 
Becsületesnek,  hűnek,  jónak, 
Vigyázz,  mert  akkor  is 
Nagy  barátaid  fognak,  óvnak.)) 

A  HALOTTAK  ÉLÉN 


l 


Obsííoí  se  kapok. 

Élt  és  irt  élet,  szerelem  s  dalok, 
Mámorotoktól  lassan  ballagok. 

Be  sokat  adtam  oda  értetek 

S  nekem  be  kurta  kézzel  mértetek. 

Vagyonom  vékony,  koldus  szemfedők: 
Kis  altatás,  még  kevesebb  gőg. 

S  ha  ez  se  lesz,  mi  lesz  hát  majd  velem  ? 
Kap  obsitot  nóta  és  szerelem  ? 

Életemet,  túl  a  silány  derűn, 
Nem  fogom-e  meginni  keserűn  ? 

Óh,  szerelem  s  kevéske  kis  mívem. 
Életetek,  félek,  hogy  semmisem. 

S  az  életem,  félek,  hogy  megunom 
Hazugság-fogytán  és  fele-uíon. 

Obsitom  sem  lesz  bölcs  emlékezés, 
Altatás  és  gőg  elfogy  e  kevés. 

Futó  homok  lepi  be  a  nyomom, 

S   az  asszonyom  sem  az  én  asszonyom. 

új  arató  ének. 

Keresztek  ülnek  a  tarlón, 

Keresztek  a  temetőben, 

Keresztek  a  vállon,  szivünkön. 

Keresztek  messze  mezőkben 

S  csak  a  Kereszt  gazdája  nincs  sehol. 

Keresztek  az  egész  földön. 
Keresztek  tornyon  és  mellen. 
Keresztek  a  földi  jóságon 
S  égi  szózat:  „Megérdemlem, 
Keresztet  mért  vállaltam  ezekért?* 

(1915.) 

Hulla  a  búza-földön. 

Ott  feledtek  a  havas  sikon, 
Ásatlan  sirján  sohasem  nő 
Szekfü,  Isten-fa,  bazsalikom. 

Elitatódik  nagy-csendesen, 
S  növendékeit  veri  rajta  át 
A  győzedelmes  búza-szem. 

S  a  nyáron  majd  porhadtan  lapul, 
Mint  megcsúfolt  madár-ijjesztő 
Arany-tengerben  fövenynek,  alul. 

Letipró  sorsa  már  távolba  zúg 

S  belőle  és  fölötte  díszlik 

Az  Élet,  a  reményes  és  hazug. 

Az  Ősz  muzsikája. 

Most  is  együtt  a  Csönd  s  a  Lárma, 
Az  Ősz  csak  bennünk  változott, 
Ódon  és  nemes  muzsikája, 
Ha  van  szép  sziv,  ma  is  megleli. 

Szine,  könnye,  búja  a  régi, 
Nótái  is  a  régiek, 
Tud  altató  szépet  mesélni. 
De  fölváj  régi  sebeket  is. 

Szépek,  akik  ma  élni  mernek, 
Egy-egy  feledő  mosolyuk: 
Drága,  élet-folytató  gyermek 
S  minden  könnyük  felébredt  halott. 

(1915.) 

A  halottak  élén. 

Most  a  mezőn  mindenki  veszt 
S  vér-felhők  futnak  szabadon 
S  hű  csapatomat  most  leltem  meg. 
Most  leltem  meg  a  csapatom, 
Az  Életből  kikén y szerültet. 

Életes,  drága  jó  fiuk, 

Óh,  halottakként  ébredők, 

Be  szeretőn  rántom  ki  kardom 

Árnyas,  szent  rangotok  előtt 

S  benneteket  meg  most  talállak. 

Nem  voltak  hősibb  társaim 
Soha,  mint  a  mostaniak. 
Fejükön  az  éjféli  holdfény 
Eget-verő  fényes  sisak, 
S  fejüket  friss  sirból  hozták  föl. 

Be  sokáig  várakozék 
Én,  árvult,  társtalan  Kain 
S  im,  hirtelen  érkeztek  hozzám 
A  társaim,  a  társaim, 
Levitézlettjei  a  kedvnek. 

Mint  néztek,  hajh,  ők  valaha, 
Mint  járták  velem  a  mezőt 
Szegény  hozzám-testvérisültek. 
Jámbor  élet-levetkezők 
S  ím,  meredt  szemmel  mosolyognak. 

Mert  mind  az  Életé  valánk 
S  ha  lelkünk  meg-megütközött : 
Csak  az  Élet  áradt  túl  bennünk, 
S  ugye,  most  a  sirok  fölött 
Szeretjük  egymás  tarka  célját? 

Be  szép,  kísértetes  világ, 
Be  jó  nekem,  be  szép  nekem: 
Most  az  igazi  halaványak 
Táborában  vezérkedem. 
Hogy  az  Életre  mosolyogjunk. 

Torony  az  éjszakában. 

Faluja  nyár-éji  csöndjéből 
Fehéren,  aggódva  kibámul 
A  torony 

S  vér-híreket  vár  a  lángoló, 
Vénhedt  világbul. 

Harangjait  állatja  némán 

S  az  istenének,  kinek  háza, 

Nem  üzen, 

Áll,  remeg  és  bámul  a  torony 

Megbabonázva. 

Az  Ég  csodálatos  felhői 
A  Holdat  rejtegetve  úsznak 
S  a  torony 

A  Holdnak  köszön,  e  mennyei, 
Bölcs  omnibusznak. 

A  Hold  sokféle  tornyot  látott, 

Sohse  sietett,  sohse  késett, 

S  nem  riad. 

Ha  telnek  e  kis  Föld-csillagon 

Elrendelések. 

Ady.V.  81 


Tán  holnap  már  vérrel  mcszelten 
Fog  csillogni  istenes  őrünk, 
A  torony, 

S  a  harcos  múltnak  igéje  zúg: 
Halunk  vagy  győzünk. 

Tán  holnap  már  a  torony  hősibb 

Vallását  vallja  vércse-mulínak 

S  fiai, 

A  harangok,  a  még  álmodók 

össze-kondulnak. 

Csak  a  Hold  fog  tovább  döcögni, 
Mint  majd  a  Föld  is,  ember  nélkül 
S  a  világ 

Holdfényes  torony-romok  fölött 
Mégis  megbékül. 

(1914.  július  derekán.) 

Halottan  és  idegeneti. 

Át  nem  léphető,  gyorsan  vert  hidorí 
Túlról  hozott  és  túlos  az  életem, 
Olvadt  csillag,  zuhogó  fényű. 
De  megfagyasztom,  hogyha  tetszik 
S  egy  dölyfös  éjen  elhajítom. 
Ha  rátok  ömlő  fényessége  untat. 

Harcok,  unom  fáradt  diadalunkat, 
A  mindig-fénylés  s  vallás  terheit. 
Mi  még  mindig  talán  magyarul 
Legtöbb,  legbúsabb  erre  itt 
És  mégis-mégis  olyan  elhagyott: 
Életemet,  ez  olvadt  csillagot. 

Okos,  fényszóró  rendem  nincs  nekem 
S  olyan  irigy,  olyan  áldástalan 
Mindegyik  és  mindegyik  Istenem 
S  olyan  nehéz  és  kedvetlen  a  mámor 
Lábamnak  és  fejemnek  és  szivemnek 
S  úgy  nem  tudnak  engem  méltón  szeretni. 

Túlról  hozott  és  túlos  drága  semmi. 
Életem,  már  beléd-káprázni 
Úgysem  tud,  mint  régen,  a  szemem 
S  én,  rokona  egész  világnak. 
Szeretője,  vágyója,  buzditója 
Futok  halottan  és  idegenen. 

Szomorú  hitvallás  magamhoz. 

Pók,  pók,  kerge  pók  én. 
Ki  nem  íudom  befonni  magam, 
S  ki  nem  tudhatok  kiszállni  sem 
Sziláján. 

Mint  magamat,  ügy  sajnálni. 

Csak  mást  volna  szép, 

Üres  fazék 

A  lelkem  s  nem  elég  a  könnyem. 

Sohse  voltak  a  pillanatok 

Ilyen  szörnyű  évek 

S  hogy  vagyok: 

E  bűnöm  még  így  nem  utáltam. 

És  sohse  volt  e  rettenet, 
Hogy  utált  magam  kell  becéznem 
S  így  biztatnom: 
Hiszek  neked. 

Emlékezés  nagy  halottra. 

(Jcan  Jaurés  emlékének.) 

Gyertek,  akik  igazán  fájtok, 

Hadd  hallassam  nektek  a  szivemet, 

Ezt  a  némán  dobogó  átkot, 

Ki  gyilkolt-hőst  próbál  pótolni  most. 

Szaggassuk  szét  azt,  ki  ma  ember 
S  számítsuk  ki  rab,  bús  mivoltait 
S  legyünk  ostoba  szerelemmel 
Hozzá,  ostoba  vétkein  felül. 

Száznál  több  oka  a  magyarnak, 
Hogy  jó  testvérnek  vallják  mindenütt, 
S  száznál  több  gyász  annak  a  karnak, 
Melynek  békéért  kellett  hullnia. 

Fáj  a  szivem  s  nehéz  üzennem 
És  mindeneket  meg  nem  mondhatok, 
De  nagy  halott,  ölt  testvérem  bennem 
Úgy  él,  mint  a  Gondolat  igaza. 

Nehéz  idők  a  jókat  irtják 
Gyönge  bajtársak  lágy  sziveiből. 
De  maradnak,  akik  kibírják 
Az  időket,  igazságot  vévén. 

Gyertek,  akik  igazán  fájtok, 
Hadd  hallassam  nektek  a  szivemet, 
Ezt  a  némán  dobogó  átkot, 
Figyeljetek  és  jól  átkozzatok, 

Az  utolsó  hidfö. 

(Justh  Gyula  cmickcnek.) 

Kevély,  szabad  magyar,  királyi  gő^ű, 
De  fajod,  néped  és  a  fényes  álmok 
Hódoló,  harcos,  hős  alázatossá: 
Nagy  temetések  idején  mentél  el. 

Vájjon  a  Halál  békült  szivén  ütött? 

S    nem   azt   mondtad-e:   Nincsen    itt   mit 

[keresnem. 
Világok  csúf  múlását  nézni  meguntam 
S  új  világokra  új  kínokért  lessek? 

Fajod  és  néped  rogyadozó  lábbal 
Az  Úr  csodáiért  már  nem   is   szitkozódik, 
Nem  imádkozik :  önvére  e  vad  partján 
Tartja  az  utolsó  hídfőt. 

Jaj,  hátha  azért  mentél. 
Mert  megindulván  a  Föld,  Tenger  és  az  Éf , 
Megindulunk  mi  is  mind  te  utánad 
Magyar  harcokat  más  csillagon   keverni? 

Szegény  Zuboly  emlékére. 

Ha  elmentél, 

Okod  volt  rá  s  minden  tettnél 
Mondottál  egy  jó  nagyobbat: 
A  Halált. 

Csak  hadd  fájjon 
Szivem  e  bolond  hiányon, 
Hogy  nem  látom  bölcs-hunyorgó 
Szemedet. 

Százegy  éjnek 
Virrasztója,  éber  Lélek, 
Most  is  bizton  és  Neked  van 
Igazad, 

Kincs  Oyula  emlékének. 

Fájt,  hogy  az  arcod 

Nagyon  sima  volt  a  ravatalon: 

Hogy  törölhette 

Arcodról  le  a  drága  indulatokat 

A  Halál,  ez  a  durva  Hatalom? 

Bús  tűnődésed, 

Gondod,  búd,  békéd  és  bölcs  mosolyod 

Hogy  törölhette 

Arcodról  le  egy  bolond,  semmi,  hirtelen. 

Egy  ostoba,  leső,  percnyi  dolog? 

Fáj,  hogy  elhinni 

Sima  arcú  búcsúd  ma  sem  tudom, 

S  ha  rossz  szememmel 

Téged,  hasonlítatlan,  összetévesztelek 

És  sírok  a  havas  országúton. 

Nóták  piros  ősszel. 

1. 

Piros  Ősz,  piros  Föld,  piros  Ég. 
De  a  gondolatok  ma :  kormok, 
De  a  gondolatok  feketék. 

A  gondolatok,  a  gondolatok. 
Piros  volt  a  Gondolat  régen, 
Ma  pedig  üszkös,  sötét  s  halott. 

Piros  volt  egykor  a  szerelem. 
Piros  volt  a  húsvéti  zálog. 
Piros  a  rózsa  a  kebelen. 

Piros  a  Nyár  és  a  Nyár-utó, 
Piros  volt  minden  kis  szerielem. 
Mely  lyány  után  volt  nagyon  futó. 

A  vér  is  piros  akkor  talán 

S  most  tengerekben  is  olyan  csak. 

Mint  bor-folt  kis  korcsma  asztalán. 


11. 

Piros  volt  az  Úr  és  a  hóhér 
S  angyalok  jártak  le  a  Földre 
Egy  kicsi-kicsi,  piros  bókért, 

És  piros  volt  a  magyar  álma, 
Mert  a  kenyér  régen  kenyér  volt 
S  nem  mennyekből  lodobott  rciálna. 

Piros  volt  mi  nagy  törekvésünk: 
Siessünk  nagyon  a  magyarral, 
Megkéstünk  kissé,  el  ne  késsünk. 

Nagy  magyar  bánatunk  piros  volt, 

Igazán  igazunkban  voltunk 

S  nem  mi  csináltuk,  ami  rossz  volt. 

Piros  magyarság,  be  elkéstél. 

Be  rosszabbul  mén  most  a  dolgod 

Minden  régi  semmit-tevésnél. 

Piros  szív,  piros  agy,  piros  bor, 
Rosszul  érkeztünk  e  világba: 
Piros  világ  és  mégis  rosszkor. 

Piros  csók,  hit  és  piros  álom. 
Sokadik  Ősz  fordított  most  meg 
Keresztül  milliom  halálon. 

III. 

Piros  Osz,  piros  Föld,  piros  Ég, 
De  a  gondolatok  ma  kormok, 
De  a  gondolatok  feketék. 

A  «dies  írae». 

Szakítni  minden  földi  jókkal, 

Kiabálni:  le  a  bírókkal, 

Le  a  Halállal,  ki  a  csókkal, 

Nem  birkózni  a  birkózókkal, 

El  a  tettekkel,  csitt  a  szókkal. 

De  vitatkozni  a  valókkal 

S  fölhördülni  egy  sunyi  bókkal. 

Ha  mégis  csak  megtart  az  Élet, 
De  szép  volna  ez  néha  szépnek. 
De  én  már  mégis  így  maradtam. 
Fél-élő,  de  egy  szakadatlan 
S  megférhetetlen  síri  katlan. 
Sokan  sirnak  majd  még  miattam 
S  elsiratják,  amit  sirattam. 
Alkonyulnak,  mire  virradtam 
S  igazaimat  majd  riadtan 
Érzik  majd  egy  véres  piacban. 
Hova  befutottak  inatlan: 
Sokan  sirnak  majd  még  miattam. 

S  akkor  szabad  csak  nekem  menni. 

Ásít  a  íttkör. 

Ásít  a  fiikör, 

Hogy  gyáván  belenézek: 

Régi  hitvesek  búcsúzása, 

Késések, 

Unott  ellenfelek  vagyunk  mi. 

Ásít  a  tükör: 

Egykor  mint  jó  barátok 

Bámultuk  bámulóan  egymást 

S  az  átok 

Közénk  most  fagyasztóan  állott. 

Ásít  a  tükör: 

Egymást  tán  elfeledtük? 

Milyen  furcsák  vagyunk,  bámultak 

Mi  együtt, 

Egymást  nem  lelő  ismerősök. 


Bóbiskálván  lehajíofí  kardomon. 

Mint  a  piros  vér  a  fehér  havon, 
Visszáját  úgy  viritná  szerte 
Énem,  e  legnagyobb  nagy-hatalom. 

Ügy  sorakoztatná,  vértezve  itt, 
Ha  lehetne,  kemény  attakban 
Hős,  régi  szavait,  vitézeit. 

De  most  másé  a  vér,  másé  a  hó, 

És  holnapig  céltalanul  fut 

Betyár-ló,  hős-ló,  szép  pej  vagy  fakó. 

S  ha  lovamat  mégis  megnyergelem, 
Ne  űlj  mögöttem,  oh,  sötét  Gond, 
Nálam  mégis  kisebb  fejedelem. 

Bóbiskolván  lehajtott  kardomon, 

Engedem  a  világot  futni 

S  visszafutni  kérőn,  hallgatagon. 

S  akkor  megint  világ  lesz  a  világ 
S  mi,  az  igazi  nagy  hatalmak, 
Kirójjuk  rá  a  penitenciát. 

A  MEGNŐTT  ÉLET 


Iflú  szivekben  élek. 

Ifjú  szivekben  s  mindig  tovább, 
Hiába  törnek  életemre 
Vén  huncutok  és  gonosz  ostobák, 
Mert  életem  millió  gyökerű. 

Szent  lázadások,  vágyak  s  ifjú  hitek 
Örökös  urának  maradni: 
Nem  adatik  meg  ez  mindenkinek. 
Csak  aki  véres,  igaz  életű. 

Igen,  én  élni  s  hódítani  fogok 
Egy  fájdalmas,  nagy  élet  jussán. 
Nem  ér  föl  már  szitkozódás,  piszok : 
Lyányok  s  ifjak  szivei  védenek. 

Örök  virágzás  sorsa  már  az  enyém. 
Hiába  törnek  életemre. 
Szent,  mint  szent  sír  s  mint  koporsó,  kemény. 
De  virágzás,  de  Élet  és  örök. 

A  hivalkodó  ember. 

Csak  az  a  fontos,  ami:  Én 
S  minden  csak  ezért  történik 
A  Föld  alatt  s  a  Föld  szinén : 
Be  nagy  a  hivalkodó  ember. 

Csak  az  a  fontos :  ki  vagyok  ? 
S  itathatják  a  világot 
Üres,  ostoba  vér-habok: 
Be  nagy  a  hivalkodó  ember. 

Csak  az  a  fontos,  ami:  Én, 
Halállal  és  Halál  nélkül. 
Holott  mindenki  halni  mén : 
Marad  a  hivalkodó  ember. 

Mikor  a  világ  megveszett 
S  a  minden-jók  dögbe  hullnak, 
Tudom,  hogy  a  legnemesebb: 
Szegény,  hű  hivalkodó  ember. 

(1916.) 

Az  öreg  Árvaság. 

I. 

Fiatalon  indult  s  félííelenül 
S  büszkén,  hogy  egyedül  és  fiatalon, 
Iflú,  szép  magzatom,  az  Árvaság. 
Árvaságom  volt  első  diadalom, 
Az  Árvaság,  mely  megöregedett. 

Milyen  furcsa  az  ifjú  Árvaság, 
S  hogy  szereti  magát  akkoriban, 
Milyen  búsan  szereti  magát. 

Néha-néha  ok  nélkül  fölrian. 
De  nagy-bölcsen  s  erővel  suhan  át 
A  hittelenség  áradt  vizein 
Az  Árvaság,  az  ifjú  Árvaság. 

II. 

Azután  a  múlások  jöttek, 

Az  Árvaság  kezdett  megöregedni 

S  kezdett  szivemnek  lenni  fájó  semmi. 

S  hogy  kerestem  az  asszonyt,  aki  fájva 
Virítson  az  üres  szomorúságra 
S  az  Árvaságra  fájdalmat  derítsen. 
De  egyszerre  csak:  nincsen  Isten 
És  aki  van,  nem  nekem-való  Isten. 

Es  mégis-mégis,  öreg  Árvaságom, 
Lesz  talán  még  valami,  ami  fájjon, 
S  büszkén  fájjon,  mint  ifjúi  korodban 
S  könyörögve,  de  jobban 
S  nem  gúnyjára  az  olcsó  valakiknek. 

S  akik  egy  csöppet  hittek 

E  nagy,  szerelmes  Árvaságnak, 

Öreg  Árvaságom,  megáldnak. 

III. 

S  megint  jön  a  fájdalom  és  a  sok. 
S  az  asszony,  aki  úgy  megváltozott 
S  jöttök,  mindenkit  pótló  valakik: 
Diadal,  Nő  és  gőgös  Árvaság. 
S  az  Árvaság,  mely  megöregedett. 
Emelt  fejjel  verdesi  az  e^Qí, 
Részegen  issza  az  Élet  borát 
S  újra-álmodja  ifjúkorát. 

Láttam  ve}teii  törvényed. 

Rejtett  törvényed,  Uram,  akkor  láttam, 
Mikor  megint  vigan  szedtem  a  lábam 
S  megint  nevetett  a  szemem 
S  az  Élet  teljes  kórusa 
Megint  csak  énbennem  dalolt 
S  úgy  buktam  föl,  mint  buta  holt, 
Megfagyottan  a  teljességes  nyárban 
S  fölöttem  minden  kórusok  kórusa : 
A  Tied,  a  kegyetlen,  zúgva  zengett. 

Kis  Földeden,  Uram,  úgy  dermedt  meg 
A  Nyár  s  kivált  az  én   nyaram. 
Miként  Könyvedben  irva  van, 
Szive  te  sok  nazareus  szentednek. 
Engem  rohanó  gőz-szekér 
Vitt  halottan  holt  reményhez  Keletnek  : 
Megfagytam  s  lángolt  a  világ, 
Megfagyott  az  én  új  ajándék-nyaram 
S  egy  vad  zápor  a  gőzösünkre  paskolt. 

Szép  volt,  Uram,  szörnyű  és  tán  igaz  volt, 
Dörögtek  a  fellegeid 
S  menny-köved  százszor  is  üzent 
Útszéli,  tűnő  fáknak  a  magasból. 

Egy-egy  köved  nagyon  talált 

És  sohasem  válogatott, 

Melyik  fa  pusztul,  melyik  marad  épnek. 

Láttam,  Uram,   akkor  rejtett   törvényed: 
Hogy  mit  csinálsz :  azt  Te  tudod. 

Himnusz  a  Tavasznak. 

Hiszen  harsogás  a  dolga, 
Éhes,  ékes  nagy  legény, 
De  sohse  volt  ilyen  torka. 
Ilyen  harsány  sohasem. 

Óh,  Tavasz,  én  úgy  szeretlek, 
Te  nagy,  zengő  rosszaság, 
Zsarolója  pajzán  kedvnek 
S  kongó  jóság  sohasem. 

Himnuszod  ritkán  daloltam, 
Mert  hogy  nagyon  te  vagyok. 
Életem  eltavaszoltam 
S  nem  leszek  más  sohasem. 

Óh,  életeket  fogyasztó, 
(Most  jobban,  mint  máskoron) 
Életeket  lelohasztó 
Nem  tudsz  lenni  sohasem. 

A  mcgnőtí  élet. 

Hatalmas,  hős,  sudaras  múltnak 
Ágai,  gyönyörű  éveim, 
E  véres  idő-mosolyok. 
Igazi  lombba  most  borulnak. 

Méltó,  nagy  tavasza  most  ért  meg 
(Túl  rémületeken  s  vágyakon. 
Tavalyi  kísértéseken) 
Az  én  istenemnek:  a  Vérnek. 

Az  Élet  szörnyűséges,  gazdag 
S  az  én  kicsúfolt,  szent  sebeim, 
Mint  rózsák  piros  májuson 
Egy  világ  testén  fölszakadnak. 

Most,  ime,  itt  az  életemnek 
Átkos  és  bús  magyarázata, 
Sejtő  kínja,  szédülete, 
Dölyfe,     -  ime,  honnan  erednek. 

De  e  tavaszt  lombosán  állom, 
S  megért  mindent  e  megért  tavasz. 
S  olyan  nagy  most  az  életem, 
Mint  óriás  grimászú  álom. 

(1915.), 

A  szép  Húsvét. 

Odúkat  és  kriptákat  pattant 
S  bús  árkokig  leér  a  szava: 
Ilyen  a  Húsvét  szent  tavasza 
S  ilyen  marad. 

Miért  tudjon  O  az  embervérről. 
Mikor  künn,  a  Tavaszban 
Minden  csoda  csodát  csinál 
S  minden  drága  fizetség  megtérül? 

Óh  Tavasz,  óh  Húsvét, 
Emberek  ősi  biztatója, 
Csak  azt  szórd  szét  köztünk: 
Állandó  a  tavaszi  óra 
S  ilyen  marad. 

Krisztus  támad  és  eszmél, 
Odúkat  és  kriptákat  pattant. 
Van-e  gyönyörűbb  ennél? 

A  rabbiság  sorsa. 

Pétere  is  ennen-magamnak, 
Kakas-szó  szólhat  már  ezerszer, 
Dédelgetett  énem,  vén  Mester, 
Zsidótalan  és  szegény  rabbi. 
Soha-soha  meg  nem  tagadlak. 

Soha-soha  nem  állok  rabnak 

Őrjöngő  népek  közepébe. 

Nem  állhat  az,  kinek  a  vágya 

A  népek  és  az  Isten  népe 

S  a  minden  vágyak  legszebb  vágya: 

Ez  a  világ  legyen  világja. 
Ékes,  vidám,  aki,  jaj,  ésszel 
Embernek  mert  jönni  s  méréssel 
Szántja,  gondolja  el  e  Bolygót. 

Nem  mondom  én,  hogy    tegnap  jól  vót 
S  mindig  úgy  lesz,  hogy  egy-két  ember 
Érdemlődik,  kit  szerelemmel 
Vesz  körül  a  krisztusi  dőre. 

De  már  ezért  az  egy  párért  is 
És  magunkért,  rabbiságunkért 
Előre  az  igazságunkért: 
Csalatni,  csalódni,  előre. 
(1915.  június.) 

A  Hold  megbocsájt. 

Savanyun,  csonkán,  nagy  mezők  fölött, 
Talán  tizedszer  ilykép,  megrabolt, 
Balog  utasként  ballag  át  a  Hold. 

Arcán  vén  kópék  fáradt  mosolya 

S  alant  szörnyedt,  bús  sóhajba  vesző 

Kínjaival  mered  föl  a  mező. 

Forradásos  mező,  fukar,  kopár, 
Rothasztó  testét  gúnyos,  halk,  hideg 
Fényével  a  Hold  öntözgeti  meg. 

S  fagyos  fényben  a  nagy  hulla  terül, 
De  messze  szélén  félénk  vándorul 
Egy  lyány  csókos  férfiára  borul. 

Mintha  sohse  járt  volna  itt  Halál, 
Az  Élet,  ez  az  eltörött  derék 
Kigyós  örömmel  üti  föl  fejét. 

S  mert  Földre  nézni  csókért  küldetett, 
A  Hold  ujjongva,  bizón  kiragyog 
S  száz  halál-bűnért  küld  bocsánatot. 

Dal  a  boldogtalanságról. 

Minden,  amiben  hittünk, 

Oda-van,  oda-van,  oda-van 

És  szerencsés 

És  boldog,  ki  csak  önmagáért 

Boldogtalan. 

Mert  minden  oda-van. 
Minden,  amiben  hittünk, 
Zászlók,  kiket  ormokra  vittünk, 
Ma  minden  oda-van 
S  boldog,  aki  boldogtalan. 

Boldog,  aki  boldogtalan. 
Mert  minden  oda-van, 
Oda-van,  oda-van,  oda-van. 


108 


Az  ősz  dicsérete. 

I. 

Evoc,  Élet,  be  gyönyörű  ősz  jött, 

Talán  legszebbik  ősze  a  világnak, 

Ma,  mosoly-csokrát  szórom  szét  a  számnak' 

(Megint  virul  e  búra  görbedett) : 

Evőé,  Nap,  nincsen  baj  égen-földön. 

Evőé,  Vágy,  a  Mind  igazolója : 

Él  az  Élet  s  az  Élet  nem  beteg. 

Csuklástól  csókon-megistenülésig 

Élet,  ma  hallom  csengőn  a  szavad : 

Nem  milliónyi  ilyen-olyan  ember. 

De  Ember  az  Isten  Ígérete 

S  míg  ember  él,  minden  győzve  halad 

Teljesülésig,  mit  csak  ember  éli 

S  a  legkülönbek  szent  vágy-zászlait 

Továbbviszik  a  legkülönb  maradtak 

S  Halál  nincs  a  legfurcsább  vágyra  itt. 

Evőé,  Élet,  be  gyönyörű  ősz  jött. 

II. 

Ma  belül  és  hősön  élnek  a  hősök. 
Igaz  romlása  nincsen  semminek. 
Az  ősz  megint  csiklandós-szomorú, 
Ragyogásos,  nagy  szívek  a  mezők 
S  ragyogásos,  nagy  mezők  a  szívek. 

S  ha  fájtak  a  tikkadt,  ősi  legendák, 
Hát  új  legenda  kerül,  ami  lázaszt. 
Talál  a  Vágy  új  legyürnivalót. 
Rettegő  bút  és  aggodalmat  százat 
S  a  vígságos,  hatalmas  Úr  előtt 
Az  Élet  mit  öröm-földbe  vetett. 
Ma  is  drága  és  ma  is  szeretett, 
Bár  egy  magyarul  is  megkötött  sorsra 
Minden  egyéb  ezerszer  könnyebb  volna. 
De  él  az  Élet  s  be  gyönyörű  ősz  jött. 

111. 

Támadjatok  föl,  jól-figyelő  ősök: 
Én  tömeg-Mának  nem  adtam  magam, 
Nekem  az  Ember  egy  folytonos  ember 
S  nekem  semmi  ma  sem  vigasztalan. 
Most  építem  vulkánakra  a  fészkem. 
De  fajtámra  is  mostan  figyelek 
S  most  hiszem  el,  hogy  elhinni  szabad. 
Hogy  milliókért  élhet  egy-néhány. 
Dajka-nóták  és  tanító  szavak 
Fölzuhognak  bíborban  egybe  forrva : 
Sohse  vághat  rosszat  az  Ember  sorsa: 
lm,  tábor  vagyok  gőgben,  egyedül 
(Be  jól  van  vélem,  minden,  ami  van) 
Szívem  napos,  víg  rétként  elterül. 
(Hallom,  hogy  az  egész  föld  dübörög 
És  átkozódnak,  kik  máskor  imáznak) : 
Ma  mosoly-csokrát  szórom  szét  a  számnak, 
Evőé,  Élet,  be  gyönyörű  ősz  jött. 

(1914.) 

A  Kraszna  völgyén. 

A  Kraszna  völgyén,  hol  a  faluk 
így  tavasszal  bokréták, 
Csináltunk  rövid  sétát 
Boszorkányos,  bolond  kocsival : 
Szép  és  különös  volt  az  üt. 

Varsolcot,  e  vidám  falut 

Átgázoltuk  vidáman 

S  hozzám  illően  bátran : 

Be  szép  az  Élet  és  a  vidék 

Szívnek  és  szemnek  hogyha  fut. 

Készülés  tavaszi  utazásra. 

-(Élek-c  én?  —  éltem-e  én?) 
Tavasz  jön,  nagy  útra  kelek, 
Most  minden  ár  elsöpri  gátját, 
Készítsétek  az  úti  ládát. 
Szabad  vagyok,  szomjas  vagyok 
S  most  indultok  ti  is  ragyogva 
Az  Élet  füttyét  tul-zajongva. 
Gyors,  finom,  szobás  vonatok, 
Télből  Tavaszba  ébresztők,  tik. 
Rómába  is  most  készülődik, 
Yachtját  fűtteti  a  nagyúr 
S  Cook-nál  jegyeztet  a  szegény. 
(Élek-e  én?  —  éltem-e  én?) 

A  Halleluják  már  előre 
„Föltámadt  Jézus"-t  berzenkednek, 
Drága  nedvek  és  drága  kedvek 
Kapnak  csiráztató  erőre, 
S  a  tenger  álmos,  szép,  nyugodt. 
Az  Élet  indul  mindenütt 
És  titkos,  bűvös  hegedűk 
Mindenféle  nótákat  pengnek 
S  a  szonáták  tréfásan  lengnek 
Hopszaszák  és  nóták  között. 
Bécsi  valcer,  gondola-dal. 
Nigger  tánc  és  francia  dalka, 

kóló,  csárdás  ölelkezik 
S  minden  más  ének  szent  zsivajba, 
A  Tél  megmaradóit  telén 
(Élek-e  én  ?  —  éltem-e  én  ?) 

Egy  japán  kert  költözött  hozzánk 
S  az  illatot  illatok  hozzák. 
Tavaszi  széltől  megzavarva 
Ibolyás,  nótás  Nizza  is, 
De  ibolyás  s  nótás  nagyon 
Magyar  síkok  sok  fehér  falva, 
Népük  künn  sürög  a  mezőn. 
S  az  Élet  édes  szomjúsága 
Tikkaszt,  kerget  dalokba  vágyva 
És  mindenki  ujakra  készül 
Mámoros,  megváltó  vitézül 
S  ha  van  baj  is,  segít  a  Nap, 
Jó  szó,  szép  hit,  szánt  akarat 
S  régi  bajtársunk,  a  Remény. 
Csatangolnak  gyönyörű  dámák. 
Készítsétek  az  úti  ládát. 
Tavasz  jön,  nagy  útra  kelek. 
(Élek-e  én?  —  éltem-e  én?) 

(1917.) 

ÉSAIÁS  KÖNYVÉNEK  MARGÓJÁRA 

Ésaiás  könyvének  margójára. 

1.  Seirből  kiált  én  hozzám  is  az  Ur: 
„vigyázó,  mit  mondasz  az  éjszakáról,  vi- 
gyázó, mit  mondasz  az  éjszakáról  ?"  Ilyen 
hiábavalóság  hát  az  ember  isteni  elméjé- 
nek fényessége,  hogy  egy  fuvalom  által 
éjszaka  lesz. 

2.  Hányszor  kell  még  sirnia  a  szeretet 
és  géniusz  doboló  vigasságának  szünésével 
a  Földnek,  megromolnia  s  megerőtlenedniök 
a  Föld  népe  nagyjainak? 

5.  Miért,  hogy  a  föl-fölemelkedett  Em- 
bert mindig  visszarántja  Valaki,  kit  Urnák 
is  nevezek,  Jehovának  is.  Rendelésnek  is. 
Sorsnak  is?  Az  ember  már-már  készül 
jónak  és  Istennek  változni,  de  Perazim 
hegyén  fölkél  az  Ur. 

4.  Mi  jókedvet  csinál  az  Urnák,  hogy 
csak  mutogatja  az  Embernek  nagyszerű 
célját,  az  Élet  egyenlő  kibékülését  mind- 
nyájunkkal s  a  békének  szivárvány-hidját  ? 
Miért  keresi  meg  bennünk,  mint  a  Gibeon 
völgyében  megharagvásában,  a  mi  ősi  vad- 
ságunkat, hogy  gonoszságainkat  egymásra 
tüzelje  ? 

5.  Bizony  a  „kegyetlen  hosszú  Leviatán 
kigyó   és  a  tekergő  Leviatán  kígyót"  ke- 

meny,  nagy  és  erős  fegyverével  nem  láto- 
gatja meg  senki.  És  a  „veres  ború  szőlőt" 
vérrel  öntözi  most  megint  az  Ur.  Oh,  miért 
olyan  szeretetlen  és  boldogtalan  az  Ember, 
ki  ugy  kívánja  a  szeretetet  és  boldogságot  ? 
Vigyázók,  hiába  vigyáztok,  oh,  jaj,  vigyá- 
zók, hiába  vigyázunk,  mert  újra  és  újra 
leesik  a  sárba  az  Embernek  arca. 

Hozsánna  bízó  síróknak. 

Mindig  volt  titkos,  valamis 
Názárethje  az  emberi  Jónak, 
Honnan  elindult  könnyesen. 
Dagadón,  szánva  bús  milliókat 
És  soha  nem  ölt  meg  iszap 
Bátor,  nagy  vizű  s  tiszta  folyókat. 

Folyók,  szívek,  ne  féljetek 
S  bénult  szívem  se,  te,  ki  eddig 
Nem  merted  elég  könnyesen 
Mélyítni  szent  folyóknak  a  medrit. 
Az  emberek  a  siratást  j. 

A  Jó  álmáért  is  megérdemlik. 

Dagadjatok  meg,  szent  folyók. 
Szivek,  kik  még  hajléki  a  Jónak, 
Sírjátok  ki  könnyeitek. 
Hozsánna  ma  a  bízó  síróknak. 
Hozsánna,  bízó  Tegnapunk 
S  hozsánna  neked,  szent  árú  Holnap. 

Menekülés  az  Úrhoz. 

Be  szép  a  régi  kép,  a  tiszta, 
Be  szép  volt  a  világon  élni. 
Be  szép  volt  az  a  lázadó, 
Mégis  uras,  szent  Össze-Vissza. 

Imádkozni  is  tudtunk  néha, 
De  mindenképp  Istené  voltunk, 
Nem-akartan  és  nem-tudón 
Legbőszebb  óránk  se  volt  léha. 

Be  szépeket  elhittünk  akkor, 
És  a  Poklot  hogy  elfeledtük 
És  most  a  Pokol  muzsikál: 
Fülünkben  száz  és  szörnyű  akkord. 

Megszakadt  szép  imádkozásunk. 
Pedig  valahogyan:  van  Isten, 
Nem  nagyon  törődik  velünk. 
De  betakar,  ha  nagyon  fázunk. 

Imádkozzunk,  hogy  higyve  higyjünk 
Van  Isten,  de  vigyáz  Magára, 
Van  Isten  s  tán  éppen  olyas, 
Kilyenekben  valaha  hittünk. 

Adjuk  Neki  hittel  magunkat, 
Ö  mégis  csak  legjobb  Kísértet, 
Nincs  már  semmi  hinnivaló, 
Higyjünk  hát  a  van-vagy-nincs  Úrnak. 

Mert  ő  mégis  legjobb  Kisértet 
S  mert  szörnyűséges,  lehetetlen. 
Hogy  senkié,  vagy  emberé 
Az  Élet,  az  Élet,  az  Élet. 

Adja  az  Isten. 

Adja  meg  az  Isten, 
Mit  adni  nem  szokott, 
Száz  bús  vasárnap  helyett 
Sok,  víg  hétköznapot, 
Adja  meg  az  Isten. 

Adja  meg  az  Isten 
Sírásaink  végét. 
Lelkünknek  teljességes, 
S  vágyott  békességét, 
Adja  meg  az  Isten. 

Adja  meg  az  Isten, 
Bár  furcsa  a  világ. 
Ne  játsszak,  ölő,  gyilkos, 
Cudar  komédiát, 
Adja  meg  az  Isten. 

Adja  meg  az  Isten, 
Mit  adni  nem  szokott. 
Száz  bús  vasárnap  helyett 
Sok,  víg  hétköznapot. 
Adja  meg  az  Isten. 

«Tc  clőtíed  volt.)) 

<]aj  a  pásztoroknak,  kik  elvesztik 
és  elszaggatják  az  én  mezőmnek  juhait, 
azt  mondja  az  Úr»  . . .  «Én  Uram  ...  én 
pedig  nem  utáltam  meg  a  te  utánad 
való  pásztorságot  és  a  háborúságnak 
napjait  nem  kivántam,  te  tudod :  ami 
az  én  számból  kijött,  te  előtted  volt ...» 
(Jeremiás  siralmai.) 

«Tc  előtted  volt»  mindig  szálló, 
Sokszor  síró  és  néha  riszáló 
Szegény  szava  az  embereknek: 
Ha  sohse  szerettél:  szeress  meg. 

Tudod,  Uram,  hogy  mostanában 
Ólom-tűzek  égtek  a  számban. 
Kiálthatnék,  hallgattam  mégis. 
Tudok  mindent,  hallgattam  mégis. 

Hatalmat,  Te,  másoknak  mértél, 
Túl  az  aranynál  s  túl  a  vérnél. 
Egekig  a  fák  sohse  nőnek: 
Viszed  már  számadásra  őket. 

Nekem,  együgyübb  pásztorodnak. 
Azt  add  csak,  hogy  ne  legyek  rosszabb, 
Ne  hazudjak  s  az  igazról  is. 
Óh,  kevés  szót  az  igazról  is. 

Tréfál  a  kezed?  Játszik?  Büntet? 
Nem  utáltalak  meg  —  bennünket: 
«Te  előtted  volt)),  Te  csináltad 
S  én  úgy  teszek,  ahogy  kívántad. 

Nem  untam  meg  pásztorod  lenni. 
Nézni,  hallgatni  vagy  szeretni 
S  éltem  csak  akkor  csapnám  hozzád, 
Ha  nem  orcám  volna  az  orcád. 

A  nagy  Hitető. 

(Elolvasandó  Máté  Apostol  evangéliuma.) 

Költők  költője,  gyermek  halálig, 
Ha  körülfogtak  bitóbánatok. 
Drága,  isteni  Együgyüséged 
Csak  ennyit  szólalt  fojtott  sírással: 
Harmadnap  föltámadok. 

Néped  nem  volt  s  papi-fejedelmek 
Mégis  aggódtak,  hogy  majd  mit  mivel 
Egy  zavaros  beszéded  visszhangja 
Már  gyülő-seregével  Igédnek 
S  nagyra-nőtt  sziveivel. 

Megint  a  jó  Pilátust  keresték 
Sápadtan  minden  farizeusok: 
Adjon  a  sirhoz  több  katonát  még, 
Mert  bolondok,  csalók  és  varázslók 
Az  eféle  krisztusok. 

És  pénzt  vevének  a  katonák  föl, 
Koporsód  száját  akik  őrizék, 
Mert  hátha  mégis  csak  föltámadnál 
S  amit  vértajtékos,  szép  szád  mondott: 
Égi  s  ezernyi  igék. 

Minden  költők  közül  te  kaptad 
Keresztek  és  bitók  legjobbikát, 
Mert  minden  költők  költője  voltál, 
Kiben  istenien  oldódtak  meg 
Legemberibb,  legalázóbb  igák. 

Oh,  be  szép  a  te  neved,  szép  Krisztus 
S  így  árulkodtak:  «a  nagy  Hitető)), 
így  árulkodtak  Pilátusnak 
Ma  is  nagyszerű  példaságod: 
Isten,  Torony  és  Tető. 

Nagy  Hitető,  sokan  veled  tartunk. 
Nagy  Elárult,  úgy  fáj,  hogy  itt  vagyunk. 
Úgy  vágyjuk  jég-ajkunkra  az  ajkad 
S  mondani  te  Együgyűségeddel : 
Harmadnap  föltámadunk. 

Kicsoda  büntet  bennünket? 

Halotíak-e  már  a  halottak 

Bennem  és  künn-künn,  szerte-széjjel 

S  volí-c  Élet,  vágy  csak  megloptak 

Bennünket 

S  a  Sors  csak  meglopottat  büntet? 

Nézem  most  már  förtelmes  kéjjel : 
Mik  az  élők,  mik  a  halottak, 
Mit  hoz  a  nappal  és  az  éjjel 
S  bennünket 
Milyen  ellógott  Isten  büntet? 

Mik  a  jelenek  s  mik  a  voltak, 

Mik  jönnek  az  északi  széllel. 

Mi  üt  ránk  ma  és  mi  lesz  holnap, 

S  bennünket 

Szülőnk  gerjedelme  mért  büntet? 

Bennem  és  künn-künn,  szerte-széjjel 

Halottak-e  már  a  halottak 

S  alusznak-e  nagy  gödrű  méllyel 

S  bennünket. 

Igazakat,  ki  a  Gaz  büntet? 

A  Titok  arat. 

tLáték  egy  asszonyt  ülni  egy  veres 
fenevadon, .  .  .  melynek  hét  fe|e  és  tíz 
szarva  vala  ...  és  az  ő  homlokán  ilyen 
név  vala  megírva :  Titok.  .  .»  (János 
jelenései  17.) 

Aratja  a  földet  a  Végzet: 
Nagy  aratás  van,  sokasodik 
Kereszt  és  tarló 
S  aki  eddig  az  égre  nézett, 
Hűlt  orcával  ma  sárba  hajló. 

S  ki  a  szentek  véréből  ivott, 
Szilajul,  veres  fenevadján 
Nyargal  részegen 
A  szörnyű  asszony,  a  Titok 
S  minden  ugrása  száz  tetem. 

Vörös  bársonyban  és  skarlátban 
Nyargal  és  dermesztően  kacag 
S  meghalt  a  lélek 
S  így  rosszab,  mint  holtan  a  sárban 
S  ez  rosszabb  halál,  mint  az  élet. 

Mind  őrülünk,  arat  a  Titok, 
Halott  lélekkel  botorkálunk 
S  az  asszony  kacag. 
Ki  a  szentek  véréből  ivott: 
Fúl  az  ember  s  ő  arat,  arat. 

Virágos  karácsonyi  ének. 

Óhajtozom  el  a  Magasságba, 
Nagy  a  csúfság  idelenn, 
De  van  Karácsony,  Karácsony, 
Istenem,  én  Istenem 
S  ember-vágy  küldte  Krisztusunkat. 

Két  gerlicét  vagy  galamb-fiókát, 
Két  szivet  adnék  oda, 
Hogyha  megint  vissza-jönne 
A  Léleknek  mosolya 
S  szeretettel  járnánk  jászolhoz. 

Krisztus  kivánata.  Megtartóé 

Lázong  át  a  szivemen. 

Mert  Karácsony  lesz.  Karácsony, 

Istenem,  én  Istenem, 

Valaha  be  szebbeket  tudtál. 

Óhajtozom  el  a  Magasságba 
Gyermekségemben  kötött 
Minden  szűzséges  jussommal, 
Mert  az  emberek  között 
Nem  így  igértetett,  hogy  éljek. 

Követelem  a  bódító  álmot, 
Karácsonyt,  Krisztus-javat, 
Amivel  csak  hitegettek. 
Amit  csak  hinni  szabad. 
Csúfság  helyett  a  Magasságot. 

Lábainknak  eligazítását 
Kérem  én  szerelmesen. 
Karácsony  jöjjön.  Karácsony 
És  száz  jézusi  seben 
Nyiladozzék  ékes  bokréta. 

A  csodák  föníjén. 


(«  . . .  Mikor  a  harmadik  angyal  trom- 
bitált volna,  Icesék  az  égről  egy  nagy 
csillag, ...  a  csillagnak  neve  pedig 
üröm  ...  És  mikor  az  ötödik  angyal 
megfuvallotta  trombitáját .  .  .  csillag 
esek  le  az  égről,  melynek  adaték  a 
mélységes  kútnak  kulcsa  .  . .  Annak- 
okáért  az  napokban  keresik  az  emberek 
a  halált,  de  nem  találják  meg  azt  és 
kivannak  meghalni,  de  a  halál  elmegyen 
előlük  .  .  .»  János  jelenései  9.  10.) 


Csillag-zuhitó  angyal-trombiták 
Piros  hangjára  addig-addig  lestem, 
Mig  megérkeztek  a  káprázatok 
S  csodáit  küldi,  pirítva  a  testem, 
A  nyolcadik  angyal:  a  Láz. 

Minden  rendestől  eltéptem  magam. 
Szemem  prédáit  mind  összezilálom. 
Életem  száz  mással  elegyítem, 
Csapdoshasson  vitézül  föl  az  álom 
S  száz  színű  álom-rettenet. 

Csodálatos,  képes  rettenetek 
Szent  zavaros  kora,  ime,  szakadt  rám. 
Ülnek  bennem  viziók  és  valók 
Szerelmesen,  fájón  összetapadván, 
Hogy  minden:  ugyanegy  legyen. 

így,  az  üröm  és  halál-vágy  után 
Tcljességessé,  fantomossá  válok, 
Reggelt,  oldást,  bizonyt  nem  keresek 
S  leráztam  a  csak- ez  és  csak-egy  jármot 
Már  minden  mindent  vállalok. 

A  Láz  és  én  vagyunk  ma  a  világ. 
Nem  sietek,  mert  már  el  úgyse  kések, 
Csillag-zuhitó  angyal-trombiták. 
Száz  élettel  fölérő  jelenések 
Visznek  csodák  föntjére  föl. 

Volt  egy  Jézus. 

Szent  elgondolás:  volt  egy  Jézus, 
Ki  Krisztus  volt  és  lehetett 
És  szerette  az  embereket. 

O  mondta:  fegyvert  a  fegyverrel 
Győzni  s  legyőzni  nem  szabad: 
Jézus  volt,  Krisztus:  legigazabb. 

Az  emberek  úgy  elrosszultak 
(Hiszen  nem  voltak  soha  jók): 
Most  Krisztus-hitünket  csúfolók. 

Pedig  ma  is  élhet.  Föltámadt, 
Ki  Krisztus  és  nagyon  nagy  úr. 
De  él  másképpen  és  igazul. 

Járj  köztünk,  drága  Isten-Ember, 
Tavasz  van,  nőnek  a  gazok 
S  kevesek  az  igaz  igázok. 

Úgy  látlak,  ahogy  kigondoltak: 
Egy  kicsit  véres  a  szived, 
De  én-szivem  egészen  tied. 

Nem  csinálsz  házat. 

(«  . .  .  Fölálla  azért  Dávid  király 
az  ő  lábaira,  és  monda :  Halljátok 
meg  szómat  atyámfiai  és  én  népem ! 
Én  magamban  elvégeztem  nagy  szívein 
szerint,  hogy  az  Úr  szövetsége  ládájá- 
jának  nyugodalmas  házat  csináltatnék, 
és  a  mi  Istenünk  lábainak  zsámolyt ; 
hozzá  is  készítettem  vala  mindent, 
valami  szükség  volna. 

De  az  Isten  engemet  megszőlfta 
és  monda :  Nem  csinálsz  te  házat  az 
én  nevemnek ;  mert  hadakozó  ember 
vagy,  sok  vért  is  ontottál  immár  .  . .» 
Krónika  I.  könyve.  28.) 

Szabadulás  fény-sáva  olyan  vékony 
S  a  Halálig  sem  jutottam  cl, 
Azután  meg  nincsen  hajlékom 
S  hajlékot  az  Úrnak  sem  építettem 
És  itt  állok  hitetlen. 

Harcaimnak  emléke  sem  remegtet, 

Tán  helyettem  járt  itt  valaki, 

Aki  bűnös  csodákat  kezdett: 

Nézem  és  nem  ismerem  meg  az  arcom : 

Ez  az  én  híres  harcom. 

Csetepatáztam  örökkön  az  Úrral 
S  pár  zsoltárát  megírtam  talán 
S  beszélik,  hogy  jöttem  sok  újjal. 
Beszélik,  hogy  megbántottam  sok  régit, 
Beszélik,  így  beszélik. 

Nem  férfi  az  Élet,  de  léha  asszony 
S  még  hogyha  az  Úr  is  int  felé, 
Nincs,  amit  lelkére  aggasson 
Az  Úrnak  s  az  urának  sohse  épít 
S  nem  csinál  semmit  végig. 

Óh,  Élet,  Asszony  s  előtte  Halálnak, 
Te  rangos,  ősi,  nagy  Félelem, 
Hol  van  jó  küszöbe  a  háznak, 
Melyet  az  én  Uramnak  építettem. 
Magamnak  építettem  ? 

Ha  harcért  jár  ez,  hajh,  miért  harcoltam 
S  miért  volt  a  kiontotta  vér? 
Vagy  átkozott  vagy  bolond  voltam: 
Házam  nincs  és  idegen  az  én  arcom : 
Ez  az  én  híres  harcom. 

(1914.) 

A  szétszóródás  előtt. 

És  áll  (az  előbbieknek)  helyébe 
egy  utálatos  ...  és  békességnek  szine 
alatt  csalárdul  cselekszik  azzal  és  el- 
menvén győzedelmet  vészen  kevés 
néppel.  Elfoglalja  az  országnak  gaz- 
dag részét .  .  .  zsákmányt,  prédát  és 
gazdagságot  oszt  az  ő  vitézeinek  és 
gondolataival  forgolódik  az  erőssé- 
geknek megvételek  felől,  de  azt  ideig 
eltitkolja.  (Dániel  könyve  11.) 

Hát  népét  Hadúr  is  szétszórja : 
Szigoruabb  istenek  ezt  így  szokták, 
Miként  egy  régi,  bánatos  erdélyi 
Prédikátor  Írásba  rótta 
Keresvén  zsidókkal  atyafiságunk. 

Jöttünk  rossz  erkölccsel  rossz  helyre, 

Volt  útonállók  új  utbanállóknak 

S  míg  úrfajtánk  egymást  s  a  népet  falta, 

Tunya  álmainkat  jég  verte 

S  még  a  Templomot  se  építettük  föl. 

Helyünkön  meg  nem  tudtunk  állni 
S  ide  kerültünk,  ez  kezdeti  átkunk. 
Ma  már  nem  mienk  paráznás  vérünk  sem , 
Jöhet  a  helyünkre  akármi: 
Megöltük  és  kibűnöztük  magunkat. 

És  mi  nem  leszünk  majd  szétszórva 
Árvult,  de  mégis  győzedelmes  fajta : 
Minket  korszakok  tűz-dühe   nem   edzett 
S  fölolvaszt  a  világ  kohója 
S  elveszünk,  mert  elvesztettük  magunkat. 

És  most  már. 

És  most  és  most  már 
Nincs  bennem  avas  ijjedelcm, 
Rosszabb  már  nem  jöhet  a  rossznál 
Elfelejtem  s  tán  kiheverem 
Lódítván  magam  ölből-ölbe. 

Kik  fajuk  óvták, 
Óh,  mindig  így  cselekedtenek : 
Csalódott  s  fáradt  patrióták, 
Hajszolták  maguk  sok-sok  beteg 
Mámorba,  feledésbe,  csókba. 

Törő,  sok  szírtnak 
Nem  kínálom  immár  a  fejem. 
Bús  csodák  és  sorsok  lebírtak, 
Ilyenkor  legszebb  a  szerelem 
S  igaza  volt  Antoniusznak. 

Elvész  az  ország. 
Ha  elfogytak  az  aszkéta  szívek 
S  fájdalmaim  testem  mért  rontsák, 
Mikor  nincsen  minek  és  kinek 
S  zsongitó  asszony-ölek  várnak. 

Biblia  mondja: 
Pusztuló  nép  jó  vezérei 
Mind-mind  a  bujaság  bolondja, 
Ha  már  nem  tud  szépen  vérzeni 
S  pusztulás  hív  paráznaságot. 

Hős  fajom  döglik, 
Hiába  harc,  hiába  fájdalom, 
Hiába  ^ő^,  hagyjuk  a  többit: 
Kötél  szakadt  és  én  vén  hátamon 
Bizsergő  vágyak  poklát  érzem. 

CERUZA-SOROK  PETRARCA 
KÖNYVÉN 


A  nagy  Hid. 

Nagy  Hidnak  szép,  íámos  hajói, 

Ti,  Életen  ringva  átvivők, 

Ma  nektek  fogok  gyónva  gyónni, 

Tegnapi  és  mai  nők 

És  talán  holnapiak. 

Távozó  léptű  férfi-ember 
Nem  tud  átalmenni  a  folyón, 
Csak  kapcsolódó  szerelmekkel 
5  hazugul  is  ragyogón 
S  igazán  is  hazugul. 

Vertem  a  nagy  Hidat  ragyogva 
S  mint  a  régi,  ős  szerelmesek, 
Úgy  gondolok  az  asszonyokra: 
Egyik  se  volt  kevesebb 
És  többet  egyik  sem  ért. 

Ring  a  nagy  Hid  s  a  másik  partot 
Mikor  érem  el  már,  nem  tudom. 
De  hálásan  emelek  arcot 
Itt  is,  ott  is  az  utón. 
Édes,  ringó  átvivők. 

Vörös  tdc-^Mold  emléke. 

Hegy  mögül  mikor  vörös  tele-Hold 

Ébredt, 

Az  alkonyon  (már  három  éve  lesz) 

Elébed 

Csöndesen  beteg  szivem  lehullott. 

Mennyi  minden  száguldozott  közénk 

S  űzte 

Vörös  Holdkor,  sok  tévedt  alkonyon 

A  tűzbe: 

Hamvadunk,  még,  vagy  már  elhamvadtunk  ? 

Ceruza-sorok  Petrarca  könyvén. 

Itt  az  írás:  nem  legényes  sorok, 
Régi  epedések,  régi  torok 
Bugása  bőgött  így  ezelőtt, 
így  Írtak  a  hajdani  nem  szeretettek, 
így  írtak  a  régi,  bús  szeretők. 

Nem  azért  írok,  hogy  fordítsd  felém 

Fehér  orcád.  Oh,  már  beérem  én. 

Ha  torkomon  buknak  a  szavak. 

S  szám  kérdeni,  kérni  se,  mást  sohse  merne, 

Mint  a  sírást  és  sírni  talán  szabad. 

Boldog  vagyok,  mert   nagyon   szenvedek 
Boldog  vagyok:  érted  vagyok  beteg. 
Halálra  szánt,  mint  rég  ezelőtt, 
Mint  régen  a  hajdani  nem  szeretettek, 
Mint  régen  a  régi,  bús  szeretők. 

Még  fájóbb  könnyek. 

Siró  szerelmek  gyötrő  útja, 
Nem  látom  még  mindig  a  véged, 
Pedig  már  nagyon  maradoznak 
Boldog  és  tavaszos  vidékek 
S  az  út  is  már  egyre  sötétebb. 

Valahol  meg  kellett  vőn'  állnom. 
Egy  elhagyott,  víg  leány-arcnál. 
De  nekem  a  könnyek  kellettek. 
Mindig  a  könnyek  minden  harcnál 
S  most  már  a  megállás  sem  használ. 

Most  már  járom  kálváriámat, 
Volt  arcok  utánam  köszönnek 
S  vén  szivemre,  míg  botorkálok. 
Kegyetlenül,  gúnyosan  jönnek 
Új  szerelmek  s  még  fájóbb  könnyek. 

Ki  várni  tud. 

(Küldöm,  ki  érti.) 

Tartsd  magad, 

Sors,  Élet  és  Idő  szabad 

S  ki  várni  érez,  várni  tud. 

Várni  tud, 

Kinek  ön-énje  nem  iiazug 

S  nem  hord  össze  hetet  s  havat. 

Tartsd  magad. 

Mert  most  az  a  leggazdagabb. 

Ki  várni  érez,  várni  tud. 

Uzsorás  kölcsönök  váltója. 

Szerelem,  óh  uzsorás  kölcsön, 
Föl-fölesdeklő  napjaimnak 
Rosszkor  érkezett  drága  rossza, 
Mégis  —  mégis  csak  visszahozza 
Nagy  fizetségeit  a  kínnak 
Egy-egy  boldog,  hitető  napod. 

Tudom,  hogy  vénülőn  adózni 
Kicsit  szégyen  a  szerelemnek, 
De  a  szégyen  szerelmes  lángja 
Festi  vénségem  ifjúságra 
S  boldog  napokon  elpihennek 
Boldogtalanok  zavarai. 

Engem  megillet,  mit  küzdésben 
Ifjúságom  balgán  mulasztott, 
Parázsos,  hivő,  csókos  órák, 
Könyörületek,  nagy  adósság 
S  mámorok,  rnelyekbe  fulasztok 
Üres,  fekete  emlékeket. 

A  fogyó  Hold 

Merre  jár  most  a  fogyó  Hold, 
S  boldog  íölíjén  hogyha  nézte, 
Megállott  a  szívverése 
Valakinek  egy  pillanatra? 

Merre  jár  most  a  fogyó  Hold, 
Merre  járhat  most  az  Élet, 
Tengert  bámul,  hegynek  téved, 
Vagy  csöndes  erkélyre  int  el? 

Merre  jár  most  a  fogyó  Hold, 
Meredt  szemmel  most  is  nézték 
Az  ég  e  rokkant  vitézét. 
Kit  olyan  ó  s  jó  ketten  nézni? 

Merre  jár  most  a  fogyó  Hold? 
Ifjú  hitek,  vén  emlékek. 
Bűnös  üdvök,  üdvös  vétkek 
Fogyó,  rokkant,  hű  katonája? 

Kár  volna  érted. 

Futó  sorból  rontva  kidőltcn, 
Nem  is  vagyok  talán  már, 
Nem  is  lehetek  az  Időben. 

Jóság-rohamaim  is  fogytán 
S  úgy  nézek  messzeségbe, 
Mint  vén  juhász  hajolva  botján. 

Igen:  bot,  egy  kicsit  koldusbot, 

Hideg  és  fáradt  nézés 

S  ott  hagyott,  szegény  ősi  jussok. 

Ki  társam  lenne,  nekem  nem  kell 
S  vágyottam  nem  vágy  társul 
S  aggulok  éhes  szerelemmel. 

Se  jó,  se  rossz,  se  bús,  se  víg  már : 

Becsületes  válasz  megy: 

Kár  volna  érted,  hogyha  bíznál. 

Engem  kinullázott  az  Élet, 
Én  már  dacból  se  adnék 
Bárkinek  is  meleg  hűséget. 

Csoda-percnek  kellene  jönni 
S  mert  nem  bizok  csodákban: 
Csókollak,  de  el  kell  köszönni. 

Én  bús  iboIya-vctéscm. 

Tévedt,  egyetlen  szónak  villáma 

Nem  csapott  rád,  óh,  nagyon  érzem 

S  itt  búsulok  a  jégverésen, 

Holott  csak  egy  szó  nem  talált  meg, 

Én  asszonyom,  ibolya-vetésem. 

Egy  szó,  kit  más  nem  mondhat  senki. 

Pedig  a  neved  sem  menthetted  ki 
Szavaim  nyári  viharából 
S  messzi  villámokként  cikkáztak 
Mégis  a  szavaim,  és  fáztak 
Egy  szóba  állni  s  csapni  elébed. 

Ez  az  egyetlen  villám  a  vétek. 
Minden  és  minden-rontó  semmi: 
Féltem,  hogy  valaha  is  tudjad, 
Milyen  egy  és  jó  tudnék  lenni 
Túl  a  nyáron  és  jégverésen, 
S  jaj,  ez  az  egy  szó  nem  csapott  le, 
Én  asszonyom,  bús  ibolya-vetésem, 

A  tavaszi  szív. 

Kalimpál  és  kalimpál  és 
Kalimpál  kicsit  bután 
Esős,  áprilisi  hajnalt, 
De  még  jobban  délután, 
De  még  jobban  későn,  éjjel: 
Ilyen  a  tavaszi  szív. 

Nem  biznék  rá  egy  garasnyit. 
Nem  biznék  rá  egy  garast. 
Mert  az  áprilisi  hajnal, 
Rég  kipróbáltam,  ravasz 
S  szivünk  viszi  ravaszságba: 
Ilyen  a  tavaszi  szív. 

Amit  írok,  az  se  hűség. 
Április  van,  szív  oson. 
Minden  háborúnál  vénebb 
Hadakozik  okoson, 
Szerelem  jön  holt-testekre : 
Ilyen  a  tavaszi  szív. 


152 


összebúvó  félelem  órái. 

Bennünk  pogány,  víg  násza  van 
Esztelenül  szép  gyermek-hitnek, 
De  néha-néha  ezt  a  nászt 
Az  összebúvó  félelem 
Isten-órái  szentelik  meg. 

Szerelmetes  szomorúság 
Foszlott  felhőjü  leple  hull  ránk 
Szorongatón  és  gyászosan 
5  ha  két-felé  szakaszt  a  Föld 
Bennünket:  mégis  összebújnánk. 

Ekkor  nincs  senki  — :  mink  vagyunk, 

Két-eggyek  és  egymásra  leltek. 

Két  búsítottak,  búsitók. 

Két  tapadó,  két  üldözött, 

Két  legéhesebb,  árva  gyermek. 

Ezek  az  órák  feketék. 
De  a  gyémántnál  ragyogóbbak, 
A  mosoly-nász  csillagai, 
Halhatlan  untság-kergetők. 
Szent  emlői  a  boldog  Jónak. 

Mézként  pereg  szorongatott 
Szívünkből  könnye  terhes  kedvnek 
És  tart  a  nász  és  tart  megint, 
Szemeink  öröm-hitesen 
Megint-megint  összenevetnek. 

Óh,  összebúvó  félelem. 
Óh,  öröm-féltő,  gyászos  órák. 
Fényes,  fekete  csillagok. 
Kik  reánk  a  nagy  edzülés 
Babonás  új  s  új  hitét  szórják. 

Talán  Hellász  küldött. 

Asszony,  szépséges  és  rontó, 
Köszönöm,  hogy  fölébredtél  nekem 
S  néhány  boldog  hetem 
Úgy  élhettem,  mint  egy  szerelmes  és  bölcs. 

Hellászi  bölcsek  és  költők 
Nagy  életét  élhettem  egy  kicsit, 
Kiknek  szivét  viszik 
Magasba:  finom  és  rózsás  hetérák. 

Öledbe,  szent  ájulásim. 

Vagy  Életről  és  Szépről  dús  viták, 

Vagy  csók-komédiák? 

Nem  tudom  ma  már,  melyik  volt  több  és  szebb. 

Mintha  Hellász  küldött  volna, 

Hogy  hadd  beszéljen  egyszerre  velem 

A  Nő,  a  Szerelem, 

S  ma  más  ajkai  a  bölcseségnek. 

Mindenkit  el  kell  temetnem. 

De  Téged,  az  asszony-előkelőt. 

Ha  lesnek  temetők. 

Nem  tudom,  hogy  kiként  temesselek  el. 

Vándor,  téli  Hold. 

Este  volt,  idegenben  távol, 
Tarka,  rossz  népek   jártak  és  szerettek 
S  mi  búcsúztunk,  szólván  így: 
Ölelkezniök  kell  a  jobb  embereknek, 
Hiszen  olyan  ritkán  lelik  meg  egymást. 

Én  őriztelek  s  őriztél-e  engem, 
Két  jobb  embernek  őrizted-e  sorsát? 
Nagyon  kis  boldogság 
Permetezett  a  mi  fejünkre. 

Talán  te  voltál,  aki  megbántad 
Találkozásunk  és  bátor  vágyad, 
A  cél-vevésünk  s  a  botor  hitünk. 
Tudsz-e  még  hinni? 
Próbáld  meg  s  jól  lesz:  hiszünk. 

Nekem  a  tele  Holdak, 

Az  együtt-nézettek 

Szépek  lesznek,  mert  szépek  voltak 

S  a  fogadásunk. 

Nekem  ma  sem  egy  utált,  ócska  folt: 
Megbolondulnál,  ha  tudnád. 
Miket  juttat  eszembe 
A  vándor,  téli  tele  Hold. 

tOVÁBB  A  HAJÓVAL 


Mégsem,  mégsem,  mégsem. 

Fölgyujtogattam  minden  hevüléscm, 
S  hideg  szemmel  is  megvizsgáltam  magam : 
Hitem,  harcaim,  bús  kétkedéseim. 
Jaj,  hogy  nem   szabad   mégsem,   mégsem, 

[mégsem 
Beléd  oldódnom,  szent,  gyötrött  Sokaság. 

Nem  csillapítnak  könnyes  vigaszaid 
Csillapító,  nagy  együtt-szenvedésben. 
Vérző,  egyszerű  meghajlásra  a  Sors 
Nem  tud  rábirni  mégsem,  mégsem,  mégsem  — 
Külön  szenvedek   emberként,  magyarként. 

Százszor  próbáltam  elűzni  sejtésem 
S  megharagvásom  sötét  démonait 
S  úszni  az  áradt,  együttes  vizeken, 
jaj,  hogy  nem   szabad  mégsem,  mégsem, 

[mégsem  — 
Külön  utálok  s  külön  nem  enyhülök. 

Bár  teljesednék  jámbor  bizakodók 
Golgoíás  hite  nagy  teljesedésben. 
Bár  megszépülne  jobbulna  a  világ. 
Úgy   fáj  ez  a  Most  s  mégsem,  mégsem 

[mégsem 
Szabad  beállnom  hívőnek  hitetlen. 

Áldozás  piros  kedvvel. 

Most  mikor  a  nagy  inogások 
Sápadt  kepe  rezeg  a  Földön, 
Szív-serlegem  kiteszem,  Uram, 
S  piros  kedvét,  ime,  kitöltőm. 

Szamár  űzőimre  nem  nézek, 
Rongyos  életemre  vigyázok. 
Tudom  én  jól,  én  jó  Istenem, 
Mi  ilyenkor  az  óhajtásod. 

Élni,  élni  hiteket  osztva, 

Élni,  élni  s  éltetni  tudni. 

Hogy  teremtő  s  tartó  nagy  eszed 

Ne  fogjon  az  Emberben  bukni. 

Éljünk,  éljünk  vigan,  szilárdul 
S  ha  elhullnak  milliók,  mások, 
Vegyük  át  vigság-öröküket 
S  most,  mikor  a  nagy  inogások. 

Alkuvások,  eligérések 
Sápadt  képe  rezeg  a  Földön, 
Szív-serlegem  kiteszem.  Uram, 
S  piros  kedvét,  ime,  kitöltőm. 

Már  clőrc  rcndclfcftcni. 

Álom-mázsát  hordok  magamban 
S  mint  ragyogó,  súlyos  kísértet 
Nézegetem  a  maiakat 
És  imádkozva  látok,  mérek. 

Ha  mikor  én  álomba  botlok 
(Nehéz  az  álom  mostanában). 
Mindig  aféléket  képzelek, 
Hogy  az  Élet  izlik  a  számban. 

Hogy  az  Élet  izlik  a  számban 
S  szivem  vérétől  messze-messze 
Csörgedeznek  kicsi  patakok 
Én  szivemnek  vérével  festve. 

Valahol  mintha  fönt-fönt  volnék. 
Érc-oszlopok  s  gránit-bálványok 
Szilárd  talpazatát  érezem : 
Valamely  Isten-fejen  állok. 

Állok,  várok,  nézek  riadtan, 
Sehogysem  bizok  az  Időben 
S  a  fájdalmaim  kiömlenek 
Áradt  tavasz-vizekként  bőven. 

Testem,  ez  a  szent,  kényes  szerszám. 
Mint  valami  ördöngös  posta 
A  Most-Idők  rémületeit 
Előre  és  magával  hozta. 

Sa|nálom  szegény  fiukat. 

Szegény  fiuk,  kiknek  hallanotok 
Csak  megvénült  könyveinkből  lehet, 
Mit  súgnak  az  éji  Szajna-habok. 

Évezred  halt  meg,  nem  csak  ezredek 
S  tőletek  egy  szent  Világ  elmaradt 
S  benne  Szépért-kóborló  emberek. 

Az  élet  él,  újul,  győz  és  szalad, 
És  nektek  hát  tudhatni  sem  lehet : 
Milyen  szép  volt,  milyen  tágas,  szabad. 

Csak  megvénült  könyveinkből  lehet, 
Csak  őrködő  emlékünkből  szabad 
Kisejteni  a  volt  szebb  éveket. 

A  szenvedésnél  többet- 

Mikor  az  átkok  átka  zúg, 

Milyen  hazug 

A  szenvedés : 

S  a  szenvedés  milyen  kevés. 

Óh,  többre  és  sokabbra  vár, 
Mint  a  Halál, 
öreg  hívünk:  — 
Sokabbra  vár  beteg  szivünk. 

Mert  most  a  Szó  olyan  legyen, 
Mint  a  Hegyen 
Krisztus  Szava : 
Évezredek  hője,  hava. 

Ki  jót  beszél.  Krisztust  beszél. 

Szörnyű  a  szél 

S  vitorla  nincs: 

Krisztus  kell,  ajtó  és  kilincs. 

S  Halálnál  többet  adjatok. 

Égi  Nagyok:  — 

Mert  szenvedés, 

A  szenvedés  bután  kevés. 

A  bűnök  kertjében. 

Bűneit  egy  csupa-vágyás,  vén  csontnak, 
Szeresd,  sajnáld  a  bűneimet, 
Csak  azt  szeretem  s  annak  hiszek. 
Ki  a  bűnöket  sírva  szereti. 

Nagy  bűnökben  virágzik  el  az  Élet 
És  Jézus  is  szerette,  szegény, 
Kezét  tartani  a  bűnös  fején. 
Mert  illatos  a  bűn,  mint  a  virág. 

Hiszen  a  bűn  mindig  egy  jajkiáltás 
A  Sors  felé,  hogy  mért  nem  marad 
Az  ember  mindig  tiszta  s  szabad, 
Vadba  beoltott,  nemes  rózsa-szem. 

Óh,  bűneim,  bár  csak  megtartanátok 
Annak,  aki  megbocsátni  tud. 
Ki  csöndesen  bízó,  nem  hazug 
S  bűneim  kertjét  mélán  járja  be. 

Nyögök  s  mind  terhemmel. 

Nyögök  s  mind  terhemmel 
S  aztán  nagy,  visszatért 
Élet-szerelmemmel 
Kivánkozok  a  tegnapba. 

Óh,  haíártalanság : 
Nincs  Múlt,  Jelen,  Jövő: 
Egymásnak  átadják 
Ó  üzenetüket  az  évek. 

Bátor  jaj  nélkül. 

Büntetem  magam  egy  kacagásért, 
Egy  feledt  óráért  kinzom  magam : 
Minden,  amiért  illett  örülnöm, 
Oda  van. 

Emberségek  s  a  javuló  Holnap 
Hitébe  ömlött  nagy  szerelem 
Tört-szédülten  zuhant  a  mélységbe 
Le  velem. 

Együtt-fájok  zúzott  hitekkel, 
Reménytelenül  roncsok  alatt. 
Egy  bátor  jajjal  tán  megkönnyülnék 
S  nem  szabad. 

Ugrani  már:  soha. 

Megállok  pihegve,  űzetve, 
Ugrani  nem  fogok  íüzekbe, 
Ugrani  már:  soha  már. 

Megállok  s  úgy  állok,  úgy  állok, 
Miként  a  három  szent  királyok. 
Kik  Krisztustól  jöttének. 

Pokoltokból  semmit  se  hoztam. 
S  amim  csak  volt :  szét-elosztoztam. 
S  nem  kell  nekem  semmi  sem. 

Állok  egy  kifosztott  lélekkel, 
Drága,  megrabolt  emlékekkel. 
De  siváran,  savanyun. 

Adjatok  egy  jobbik  világot 

S  akkor  talán  másképpen  Iátok, 

De  adjatok:  de  hamar. 

És  külömben  mindennek  vége, 
Megállni:  sorsom  tisztessége 
S  ugrani  már  —  soha  már, 

Távolról  a  Mostba. 

Úgy  ötven  évről  nézhetni  a  Mostra. 
Be  boldog   lesz,  ki  majd   megmosolyogja 
Vergődő,  zűrös,  mai  életünket 
S  úgy  látja,  ahogy  látni  kellene: 

Föltörni  indult,  tébolyos  zene. 
Lelkek  nagy  csődje,  jövők  szomjúsága. 
Be  boldog  lesz,  ki  majd  messziről  látja 
S  szól  majd  felőlük  bölcsen,  hidegen. 

De  ma  szenvedünk  mind-mind  idelenn. 
Magyarul  pláne  még  különösebben, 
Ki  több  jóságban,  ki  több  őrületben, 
De  élni  semmiképpen  sem  vidám. 

Hát  eloldalak,  béklyós  paripám. 
Szaladj  bele  a  meg  nem  ért  jövőbe: 
Úgy  fáj  a  Most  és  én  úgy  fájok  tőle. 
Be  jó  volna  visszatekinteni 

Úgy  ötven  évről  nézhetni  a  Mostba. 

A  szamaras  ember. 

Be  szép,  ha  nem  is  igaz,  hogy  ment: 
Virágosán,  szamárháton  és  sirva. 
A  Biblia  Írja, 

Hogy  Nagypéntekre  nem  is  gondolt. 
Csak  ment,  ment  és  a  szive  szomj  volt 

Ilyen  szomjas  szivekkel  járják 
Azóta  is,  és  pálmák  nélkül 
Gyorsult  kálváriáját 
Az  Életnek  s  mit  tőle  kapni, 
Szamárháton  annyi,  de  annyi 
Vitéze  a  Jónak. 

Be  szép:  pálmák  napja  holnap 
S  e  vén  legenda  megderül: 
Tán  kerül 

Ezután  is  szamaras  ember 
Másokért  küzdő  szerelemmel. 
Hiszen  úgy  kell,  kell  a  szamárság. 

Jézus,  Tavasz  és  Jeruzsálem : 
Be  régi-régi  történet  ez, 
Ámen,  ámen. 

A  Mindegy  átka. 

Sorakoznak  s  elfutnak  a  hetek, 
Mintha  kórház-szagtól  futnának. 
Talán  nem  volt  soha  ilyen  beteg 
Az  Élet,  mely  szennyesen  bukdos 
3  nem  tud  eljutni  tiszta  kúthoz. 

Máskor  se  volt  itt  élni  jó  dolog. 
De  viharok  sűrűbben  jöttek 
És  többen  voltak  zúgó  bátorok. 
Most  már  a  reménytelen  Mindegy 
Túlságosan  meggyőzött  minket. 

A  Mindegy,  mi  ma  mindent  összetör, 
A  lágy  ujjakat  összefonja, 
Hogy  nem  szorul  össze  az  ököl. 
S  hogy  itt  még  valami  teremjen. 
Gyertek,  menjünk  a  Mindegy  ellen. 

Igenis:  kell  a  bátor  lobbanás 
S  nem  élet,  hogyha  nem  kiáltjuk. 
Hogy  minden  vannál  mindig  jobb  a  más. 
Gyújtsuk  ki  jól  a  sziveinket: 
Csak  azért  se  győzhet  a  Mindegy. 

(1915.) 

Megmaradok  virágos  mezőkön. 

Virágosak  bár  ma  is  a  mezők, 

Elmaradtak  a  híg  gcrjcdezők 

S  csak  a  gyűlölők  dühe  gyűlt  meg. 

Lelkendezők  hangos  hadja  szaladt 

Utánam  a  nevető  Nap  alatt, 

Jó  voltam  nekik:  dicses  és  bátor. 

S  mégis  és  mégis  ma   vagyok:   Magam 
Olcsó  szegődtek  hadja  odavan 
S  gyönyörűen  és  sokan  üldöznek. 

Ez  a  királyi:  a  száműzetés, 
Ez  a  királyi :  büszke  megvetés, 
Mikor  eliszkol  az  olcsó  gárda. 

Szeretem,  hogy  így  majdnem  egyedül, 
Bolond  szivem  még  egyre  hegedűl 
S  megsokasodtak  vad  üldözőim. 

így  jár  az  ember,  aki  valaki, 
így  kell  bátorán,  szépen  vallani: 
Egy  ál-barátnál  száz  dühödt  inkább. 

Életem:  vallás,  gőg  és  szerelem 
S  az  üvöltőket  jobban  szeretem, 
Hízelkedő  5  divatra  jöttéknél. 

Barátok  múltak  s  én  megmaradok, 
Régi  hibám  és  mégis  csak  adok; 
Van  miből  és  az  üldözés:  áldás. 

Királyi,  dús  és  mindig  ugyanaz, 
Megmaradtál  s  megmaradsz  vén  kamasz 
Barát  sem  kell  s  nem  ijjeszt  ellenség. 

Amit  adtam :  örökség  s  nem  divat 
S  addig  is,  míg  a  Halál  elhivat, 
Magam  vagyok:  adó,  jó  s  virágos. 

Á  piros  rózsa. 

Piros  rózsa,  piros  rózsa, 
Be  másképpen 
Énekeltem  volt  én  róla, 
Amikor  még  kertekben  nyilt 
S  gyönge  szívekre  hajbókolt. 

Piros  rózsa,  piros  rózsa, 
Be  más  lettél,  t 

Hunyó  Napnak  véres  csókja, 
Vad  dühöknek  vad  szerelme, 
Föld  árnyéka  fenn  az  Égen. 

Piros  rózsa,  piros  rózsa. 

Volt  sziveknek 

Együgyű  szép  takarója. 

Hol  most  virítsz,  ott  viríts  el, 

Hol  most  pusztítsz,  ott  pusztulj  el. 

Tovább  a  hajóval. 

Sírjunk,  mert  csaltuk  magunkat  balul. 
Átkozzunk  rettenetes  jogunkban. 
De  bizonyos,  hogy  mosolyog  az  Úr. 

Jóbot  s  Nérót  is  látott  eleget, 
Nióbét  s  Phrynét:  ismeri  fajtánk 
Az  Úr,  ki  Úr  egész  világ  felett. 

Sorsa  övé,  lehetne  boldog  is, 

De  egymás  ellen  él  csak  egymás  közt 

Szomorú  faj,  de  utálatos  is. 

Ember-faj  és  gyász  igyen  igazul, 
Mégis  sirjunk  mi  szörnyű  jogunkban, 
De  bizonyos,  hogy  mosolyog  az  Úr. 

Ismeri  Ő  ezt  a  rossz  gyermeket, 
Az  Embert,  az  ős  javíthatatlant, 
Ki  holnapra  már  mindent  elfeled. 

Átkát  ma  még  az  égre  szórja  Jób, 
De  szomszédi  és  gyermeki  körülte 
Már  fűttetik  a  vidámság-hajót. 

Röpül,  esik,  föllendül  és  zuhan 
Kezébe  tett  sorsával  az  Ember 
örömben  is,  vérben-háborúban. 

Sírjunk  azért,  de  átkaink  vadul 
Örülő,  nagy  rohamában  értsük  meg. 
Ha  mosolyog  s  csak   mosolyog  az  Úr. 

S  ha  elmúlnak  az  elmulnivalók, 
Holnap,  Idő,  örök  élet-tenger. 
Táncoltasd  majd  csak  tovább  a  hajót  — 

Szegény,  csodás,  véres  Élethajód. 

VALLOMÁS  A  SZERELEMRŐL 


Ady,  V,  ,  12 


A  Kalota  partján. 

Pompás  magyarok,  templomból  jövet 

Mentek  át  a  Kalota  folyón 

S  a  hidat  fényben  majdnem  fölemelte 

Az  ölelő  júniusi  nap. 

Mennyi  szín,  mennyi  szín,  mennyi  kedves 

És  tarkaságban  annyi  nyugalom 

És  fehér  és  piros  és  virító-sárga, 

Izgató  kék  és  harcos  barna  szín 

S  micsoda  nyugodt,  nagyságos  arcok, 

Ékes  párták,  leesni  áhítók. 

Papi-beszéd  kemény  fejükből    csöndben 

Száll  el  s  nyári  illattal  vegyül. 

Müy  pompás  vonulások  a  dombon. 

Oh,  tempós  vonulás,  állandóság. 

Biztosság,  nyár,  szépség   és   nyugalom. 

S  reám  nyilaz  a  nyugtalanság: 
Leány-szemek,  Sorsom  szemei. 
Szemek,  melyekben  rózsás,  húsz   éves. 
Vidám  kamasznak  látom  magam. 
Szebb  szemek  minden  volt  szemeknél 
S  bennük  végkép   megpecsételtetett 
Az  én  örök-bús  ifjúságom  : 
Vonzódás,  drága  üzetés, 
Csapongás  a  végső  csapásig 
S  imádkozva   nézni  e  nagy   szemekben 

Magamat  és  mint  vagyok  bennük. 
Csönd,  június  van  a  szívemben, 
Átalvonult  templomi  népség 
Belémköltözött  áhítata 
S  e  percben  a  Kalota  partján 
Biztosság,   nyár,   szépség  és  nyugalom. 

(1914.) 

És  mégis  megvártalak. 

Te  még  nem  indultál  el  útnak 
S  engem  űzött  az  unalom, 
Sok-biroknak  e  dühös  láza, 
Száz  iramú,  vad  utamon. 
Szeretők  és  cimborák  hulltak. 
Vesztek  mellőlem  sorba  ki. 
De  nem  tudtak  eloltani 
Száz  életet  oltó  fuvalmak. 
Lendületek  és  szünetek, 
Tivornyák,  villámlások,  lármák 
Vakok  voltak  és  süketek. 
Nem  volt  soha  oda-adásom, 
Valaki  féltőén  fogott: 
Nem  indultál,  nem  jöhettél  még 
S  valójában  nem  lobogott 
Életem  még  a  poklokban  sem, 
És  eltemettek  százszor  is 
És  száz  életből  vígan  tör  ki 
Egy  teljes  élet,  mámor  is. 
Újságos  ízével  a  vágynak 
Pirulón  és  reszketegen 
Hajtom  megérkezett,  megérett. 
Drága  öledbe  a  fejem. 

És  mégis  megvártalak. 

Az  elhagyott  kalóz-hajók. 

Hajnalodik  s  végre:  az  én  hajómon, 
Az  igazin,  szállok  virág-fedcíten. 
Nem  ismerek  a  vén,  elszánt  kalózra. 
Hurrák,  vágyak  pompás  legénye  lettem 
S  boldog  hajóm  fátyollal  lobogózva 
Olyan,  mint  kék  fátylas  ég-darab. 
Tűz-szememen  bekacag  a  Nap: 
Sohse  látott  csodábbat  e  hajónál, 
Sohse  látott  hajóst  még  hajnalibbat. 
Tengereket  zúdít  elénk  a  vágyunk. 
Még  Óceánunk  is  az  enyém. 
Karunk  ölelő  ritmusára  ringat. 
Himnuszt  kürtöl  a  babonás  hajó-kürt 
S  zeng  a  csók  a  hajó  fedelén. 
Árbocom :  a  váró  diadal. 
Bódító  és  szűz-lyány  adta  csók, 
S  üldözőim  a  kalóz-hajók. 
Kikkel  rabolva,  hajh,  annyit  bolyongtam 
Olcsó  siker-  s  csók-portékára  lesve. 

Hát  mégis  hasztalan  hajszolt  az  Este, 

Nem  az  ő  ölébe  jött  vagyok. 

Hajnalok  küldöttek,  hajnalok 

S  mégis  eljött  értem  a  hajóm. 

Óh,  volt  hajók,  be  elárnyultatok  már, 

Óh,  volt  prédák,  be  nincs  izetek. 

Szabadabb  vagyok  minden  szabadoknál, 
Olyan  teljesen  nem  magamé. 
Szemem  melyik  volt  hajót  vágyja  vissza  ? 
Gyötrelmes,  kérdő,  kínzó  ifjúságnak 
Zöld  lobogójú,  éhes  kis  hajóját? 
Vihar-hajómat,  mely  az  ósdi  nóták 
Kopott,  kis  bárdjait  hagyta  el? 
Avagy  a  száz-szoknya  lobogót 
Lengető,  unt,  céda  csók-hajót? 
Névnek,  hírnek,  mámornak,  bölcsességnek 
Csúnya  kalóz-hajóit  talán? 
lm,  itt  van  a  szívemen  a  lyány, 
Itt  van  a  szívemben  a  tenger-élet. 
Felörvendem,  fölélem  s  boldog  órák: 
Most  vagyok  Én  és  büszkén  viszem 
Szent  és  ifjuságos,  bolond  viharokba 
Az  egyetlen  ölelnivalót : 

S  Életem  új,  legsorsosabb  hajóját. 


185 


Vágtatás  a  Holdnak. 

Holdnak,  mint  minden  jó  vitéz, 

Holdnak  vágok  és  nyargalok  tele  Holdnak, 

Mögöttem  ott-hagyoít,  vén. 

Unott  és  lusta  éveim  gyalogolnak. 

Rabolón  s  vidáman  viszem 

Utóiért  mámoros  Jövőm  bizodalmát 

A  minden  percnél  szebb  perc 

S  minden  kérdésre  felelet  szent  hatalmát. 

Arany-haja  s  gyöngy-szeme  van. 
Pihegő,  simuló  Csoda  az  én  lelkem. 
Azért  viszem  oly  büszkén 
Istent  és  Időt  megcsalón,  érdemelten. 

A  Hold  váró  és  biztató 

S  mi  ketten  sokkal  több  vagyunk,  mint  az 

[Élet, 
Sokkal  hivőbb  a  lelkünk, 
Sokkal  kacagóbb,remegőbb,sokkal  mélyebb. 

És  félnek  a  kisértetek 

S  hogy  egyre  jobban  vágtatunk,  elmaradnak 

S  mi  csodákként  csodákba 

S  a  szabadságból  rohanunk  föl  szabadnak. 

Holdnak,  mini  minden  jó  vitéz, 
Holdnak   vágok,  nyargalok   tele  Holdnak, 
Mögöttem  ott  hagyott,  vén. 
Unott  és  lusta  éveim  gyalogolnak. 


löa 


óh,  fajtám  vére. 

Egyazon  fajtánk,  ősi  viharok 

Harca  és  ölelése 

Váratta  rám  két  fiatal  karod. 

Sok  idegen,  vad,  csókos  perzselés 

Csúfítja  el  az  arcom: 

Szépits,  csókolj,  az  élet  már  kevés. 

Bolond,  új  hor:  minden  megváltozik, 

De  mi  feledt  nászúnkban 

Szép  úr-fajtánk  megint  találkozik. 

Kiket  edzettek  százados  kohók, 
lm,  egymás  ajkán  késünk : 
Egymást  karolok  és  nem  loholok. 

Idegen  urak  s  asszonyok  hona 

Oly  hűs-halványan  kisért, 

Mintha  nem  jártam  volna  ott  soha. 

Mintha  régi  bús-szerelmes  titok 

Nyillott  volna  ki  bennünk, 

Mely  most  már  újra  burkolódzni  fog. 

óh,  véremből  véredzeít  büszke  vér, 

Bora  közös  hitünknek, 

Lyánykóm,  testem,  urasztali  kenyér. 

Nagy  szemed  én  nagy  szememre  terül. 

Pilláink  multat  ásnak 

S  megindul  szemem,  mint  rég,  gyermekül. 

Vallomás  a  szerelemről. 

Hetedhét  országban 
Nem  találtam  mását, 
Szeretem  szép,  beteg, 
Csengő  kacagását. 
De  nagyon  szeretem. 

Szeretem,  hogy  elbújt 
Erős,  nagy  voltomban. 
Szeretem  hibáit 
Jóságánál  jobban, 
De  nagyon  szeretem. 

Szeretem  fölséges 
Voltomat  e  nászban 
S  fényes  biztonságom 
Valakiben,  másban. 
De  nagyon  szeretem. 

Minden  nagy  megújhodottságom. 

Megvonom  szépen  büszke  vállam 
És  lehull  rólam  minden,  ami  volt 
S  feléd  sikolt 
Minden  nagy  megújhodottságom. 

Minden  asszonyom  visszahoztad 
És  te  vagy  a  szép,  fényes  ráadás 
S  az  áradás 
Kicsap  a  virágos  rétekre. 

Kis  csillagom,  be  jól  szeretlek, 

Be  megszerettem  érted  a  Jövőt, 

Nagyra-törőt, 

Úgy  szeretem  most  már  magunkat. 

Úgy  szeretem,  hogy  benned  élek 

S  hogy  te  bennem  vagy,  úgy  szeretem 

Óh,  szerelem, 

Be  virágos  vagy  s  véghetetlen. 

Óh,  szerelem,  voltam  és  multam, 

Óh,  szerelem,  óh,  jövendő  idők. 

Kényszerítők, 

Hálát  bókol  ős  ifjúságom. 

Cifra  szűrömmel  betakarva. 

Szerettem  volna,  hogyha  untat 
Bolondulása  a  földnek, 
Ez  a  nagy  vér-lakodalom, 
Cifra  szűrömmel  betakarni 
Vihar  elől  magunkat. 

Be  jónak  indult  ez  a  játék, 
De  közben  szinte  mi  kedvünkért 
Kitört  az  égi  háború. 
Fájva,  sivítva  és  cikkázva: 
Átok  ez,  vagy  ajándék? 

Küldöm  a  szívemet  szívedre 
Óráiban  borzalomnak, 
Hátha  mégis  odatalál, 
Ahol  egyetlen  helyet  kaphat. 
Hol  tán  mégis  pihenne. 

Be  nagyon  rettent  ez  a  várás. 
Be  méltatlan  is  a  mi  sorsunk: 
Tépett  és  véres  milliók. 
Két  szép  ember,  kiket  rosszkor  vett 
Elő  a  megkívánás. 

Az  idők  kedveltjei, 

Mi  nem  fogunk  másba  hunyni, 
Mert  riasztóan  szépek  az  Idők, 
S  az  Idők  kedveltjei  vagyunk  mi. 

Szivemben  minden  százszor  ujhodt, 

Mert  vakítóbb  örömtüzeket 

Még  másnak  a  Sors  sohase  gyújtott. 

Mi  parádénk  a  szörnyű  minden 
S  kéjes  Vitus-táncuk  az  Idők 
Itt  ropják  most  a  mi  szívünkben, 

Fölséges  a  háborúzásunk, 
Fölséges  a  világ  kórusa : 
Mi-kettőnknek  nem  lesz  soha  másunk. 

A  Halál  szent  parfümé  terjeng 
Forró,  zaklatott  ölünk  körül : 
Nincs  oly  isten,  ki  ellenünk  merjen. 

Óh,  mi,  boldog  kiválasztottak, 
Kik  magunkban  minden  életet 
Cipelünk  elébe  a  Gonosznak. 


191 


óh,  Gonosz,  ki  legnagyobb  lettél, 
Két  szép  embert  összekerítő 
Nagyobb  híddal  a  kis  szerelemnél. 

Mi  nem  fogunk  unásba  hunyni, 
Mert  riasztóan  szépek  az  idők, 
S  az  Idők  kedveltjei  vagyunk  Mi. 

Órizcm  a  szemed. 

Már  vénülő  kezemmel 
Fogom  meg  a  kezedet, 
Már  vénülő  szememmel 
Őrizem  a  szemedet. 

Világok  pusztulásán 
Ősi  vad,  kit  rettenet 
Úz,  érkeztem  meg  hozzád 
S  várok  riadtan  veled. 

Már  vénülő  kezemmel 
Fogom  meg  a  kezedet, 
Már  vénülő  szememmel 
Őrizem  a  szemedet. 

Nem  tudom,  miért,  meddig 
Maradok  meg  még  neked, 
De  a  kezedet  fogom 
S  őrizem  a  szemedet. 

Bcícg  szívemet  hallgatod. 

Téged  keresve  útján,  harcán. 
Milyen  bátor,  erős  szívem  volt. 
Milyen  muzsikás,  milyen  harsány. 

Milyen  beteg  most,  milyen  vásott: 
Dobbanását  nem  tartja  más,  csak 
Te  nagy,  szerelmes  akarásod. 

Ha  még  egyszer  vadul  fölzengne, 
Himnusza  a  kíné,  s  a  kéjé. 
Himnusza  a  himnuszod  lenne. 

Himnusz,  hogy  mégis  rád  találtam. 
Nagy  vétkekkel,  nagy  kerülőkkel. 
De  élve  és  nem  a  halálban. 

S  mindent  megér,  ha  csak  egy  óra 

Dalolta  el  dalát  melletted 

S  nem  nyílhat  a  szám  átok-szóra. 

Beteg  szívvel,*istenes  ember, 
Vallok  neked,  im,  kicsi  párom, 
Áhítatos,  bús  szerelemmel : 

Ne  hallgasd  rossz,  beteg  zenéjét, 
Jó  a  szívem,  mért  benne  vagy  te 
5  sziveink  az  órákat  éljék. 

De  ha  mégis? 

Gondoltam :  drága,  kicsi  társam, 
Próbáljunk  mégis  megmaradni 
Ebben  a  gyilkos,  vad  dulásban. 

Mikor  mindenek  vesznek,  tűnnek, 
Tarts  meg  tegnapnak,  tanúságnak, 
Tarts  meg  csodának  avagy  bűnnek. 

Mikor  mindenek  futnak,  hullnak, 
Gondoltam:  drága,  kicsi  társam. 
Tarts  meg  engem  igérő  Múltnak. 

Tarts  meg  engem   míg   szögek   vernek. 
Véres  szivemmel,  megbénultan, 
Mégis  csak  tegnapi  embernek. 

Karolsz  még,  drága,  kicsi  társam? 
Jaj  nekem,  jaj  ezerszer  is  jaj 
Ebben  a  véres  ájulásban. 

De  ha  megyek,  sorsom  te  vedd  el, 
Kinek  az  orkán  oda-adta, 
A  te  tűrő,  igaz  kezeddel. 

Nézz,  Drágám,  kincseimre. 

Nézz,  Drágám,  kincseimre. 
Lázáros,  szomorú  nincseimre. 
Nézz  egy  hű,  igaz  élet  sorsára 
S  őszülő  tincseimre. 

Nem  mentem  erre-arra,  . 
Búsan  büszke  voltam  a  magyarra 
S  ezért  is,  hajh,  sokszor  kerültem 
Sok  hajhra,  jajra,  bajra. 

Jó  voltam  szerelemben : 
Egy  Isten  sem  gondolhatná  szebben. 
Ahogy  én  gyermekül  elgondoltam 
S  nézz  lázban,  vérben,  sebben. 

Ha  te  nem  jöttél  vóna. 
Ma  már  tán  panaszló  szám  se  szólna 
S  gunyolói  hivő  életeknek 
Raknak  a  koporsóba. 

Nézz,  Drágám,  rám  szeretve. 
Téged  találtalak  menekedve 
S  ha  van  még  kedv  az  aljas  világban 
Te  vagy  a  szívem  kedve. 

Nézz,  Drágám,  kincseimre, 
Lázáros,  szomorú  nincseimre 
S  legyenek  neked  sötétek,  ifjak: 
ószülő  tincseimre. 

Akkor  sincsen  wé^^, 

Te  vagy  ma  mámnak  legjobb  kedve 
És  olyan  gazdag  ez  a  ma, 
Hogy,  ha  egy  életet  akarsz, 
Ma  nézz  jól  a  szemembe. 

Végig-nézhetsz  a  vágyak  boltján, 
Láthatsz  ezer  kirakatot. 
Neked  én  vagyok  egyedül 
Gazdagon  és  mogorván. 

Neked  én  vagyok  neked-szántan 
És  hogyha  nincsen  örömöd 
És  hogyha  nem  érted  a  mát, 
Mindegy:  én  meg  nem  bántam. 

Az  adhatás  gyönyörűsége 
És  a  ma  öröme  telit 
És  hogyha  véget  mondanál, 
Hát  —  akkor  sincsen  vége. 

Menekülő  élei.  Versek.  A  könyv  cim- 
lapját  Gara  Arthur  rajzolta.  Ára  4*20   kor. 

((Régebben  minden  vers  egy  tájék,  vagy 
egy  ember,  vagy  egy  szituáció  volt,  ma 
mindegyik  csak  egy  nagy,  egyszerű  min- 
dent magába  foglaló,  nagy  vonalú  gesztus-). 

Lukács  György. 

Minden  Titkok  Versei,  o  A  címlapot 
Falus    Elek    rajzolta.    Ára     5'60    korona. 

((Uj,  idegenszerű  és  mégis  közelebbi  ismeret- 
ségre sürgető  volt  Ady  verseinek  íartalma». 

Schöpfiin  Aladár. 

Magunk  szerelme.  Versek.  A  könyv  borí- 
tékját Falus  Elek  rajzolta.  Ára  4*20  korona. 

((A  lelked  ó  hányszor  megvigasztalt,  ha 
súlyos  térdeim  vonszoltam  és  az  aszfalt 
furcsán  kongott ...  s  az  éjben  verseid 
mondogattam)). 

Tóth  Árpád. 

így  is  történhetik.  Novellák.  A  könyv 
borítékját  Falus  Elek  rajzolta.  Ára  5   kor. 

((De  íul  az  igaztalan  kicsinylésen,  tul  a 
kritikátlan  rajongáson,  többre  törekszem  : 
meg  akarom  becsülni  ezt  a  zenei  szavak- 
ban megnyilatkozó  érdekes  és  értékes 
egyéniségeí». 

Szilágyi  Géza. 

Szeretném  ha  szeretnének.  Versek.  Har- 
madik kiadás.  A  könyv  borítékját  Falus 
Elek  rajzolta.  Ára  5  korona. 

í(. . .  Ady  Endre,  ki  olyan  egyetlen  költő, 
hogy    arany  kocsin  kellene  végig  kocsi- 

káztaíni  a  világon » 

Szép  Ernő. 


Uj  Versek.  Negyedik  kiadás.  Nagy  Sándor 
rajzával.  A  borítékot  Falus  Elek  rajzolta. 
Ára  5  korona. 

«Ady  a  vijjogó  sirály  íaralyos  hullámok 
tetején,  Ö  a  viharíjelző  időmérő  fülledt, 
forró,  gondatlan,  józan  napsütésben,  Ö 
az  ország  minden  viszonylatának  és 
hangulatának  pontos  és  egyenes  eredője^. 

Hatvány  Lajos. 

Vér  és  arany.  Versek.  Negyedik  kiadás. 
A  borítékot  Falus  Elek  rajzolta.  Ára  5  kor. 

wAdynak  minden  szava  pontos  és  a  helyén 
van,  ahogy  kigondolni  és  elhelyezni 
aligha  lehetne». 

Ignotus. 

Ki   látóit   engem?    Versek.    A   borítékot 

Lesznai  Anna    rajzolta.  Ára    4*80   korona. 

((Feledhetetlen  strófái  vannak». 

Babits  Mihály. 

Gyűjtemény   Ady   Endre   Verseiből.  A 

címlapot  Falus  Elek  rajzolta.  Ára  1*50  kor. 
aŐ  a  nagy  megbánások,  az  őszinte 
gyónások  kölíője«. 

Oozsdu  Biek. 

Vallomások  és  tanulmányok.  A  könyv 
borítékját  Falus  Elek  rajzolta.  Ára  1'50  kor. 

aA  magam  hangulatának  és  az  Ö  köny- 
vének ujabb  találkozására  várok,  nekem 
nagy    lelki    élmény    az    ilyen    olvasás». 

Móricz  Zsigmond. 

